CELEX: 52012PC0710
Language: hu
Date: 2012-11-29
Title: Javaslat AZ EURÓPAI PARLAMENT ÉS A TANÁCS HATÁROZATA a 2020-ig tartó időszakra szóló általános uniós környezetvédelmi cselekvési programról „Jólét bolygónk felélése nélkül”

|
			
		
		
		52012PC0710
		
			Javaslat AZ EURÓPAI PARLAMENT ÉS A TANÁCS HATÁROZATA a 2020-ig tartó időszakra szóló általános uniós környezetvédelmi cselekvési programról „Jólét bolygónk felélése nélkül” /* COM/2012/0710 final - 2012/0337 (COD) */
			
				
		
		
			
			   	INDOKOLÁS
1.           A JAVASLAT HÁTTERE
Az uniós környezetvédelmi politika irányát a
hetvenes évek elejétől kezdve környezetvédelmi cselekvési programok
határozzák meg. A Szerződéssel összhangban ezeket a programokat rendes
jogalkotási eljárás keretében fogadják el a jogalkotók. A hatodik
környezetvédelmi cselekvési program 2012 júliusában lezárult, az Európai
Bizottság pedig az érdekeltek, köztük a Tanács és az Európai Parlament ez
irányú felkérésére javaslatot tesz a program utódjára.
A javaslat hátterében négy fő tényező
áll: először is hiába sikerült bizonyos téren eredményeket felmutatni, a
környezeti kihívások ma is változatlanok, mint ahogy annak lehetőségei is,
hogy a környezetet ellenállóképesebbé tegyük a rendszerszintű kockázatokkal
és változásokkal szemben. Másodszor az EU
elfogadta az intelligens, fenntartható és inkluzív növekedést célzó Európa 2020
stratégiát, amely a 2020-ig tartó időszakban megadja a szakpolitika
alakulásának irányát. Harmadszor, bár jelenleg számos tagállam küzd gazdasági
válsággal, a strukturális reformok iránti igényből fakadóan az EU számára
nyitva áll az inkluzív zöld gazdaság felé való elmozdulás lehetősége.
Végezetül pedig a Rio+20 csúcstalálkozó szintén felhívta a figyelmet a kérdés
globális vetületének jelentőségére.
Ez a környezetvédelmi cselekvési program fokozni
kívánja a környezetpolitika szerepét abban a folyamatban, melynek végén olyan
erőforrás-hatékony és alacsony szén-dioxid-kibocsátású gazdaság jön létre,
amelyben védelmet élvez a természeti tőke, a polgárok egészsége és jóléte.
A program átfogó keretet ad a környezetpolitika 2020-ig tartó időszakára,
és kilenc célkitűzést határoz meg prioritásként az EU és tagállamai
számára.
A környezet- és éghajlat-politikai célok
teljesítésének felelősségét az EU és tagállamai közösen viselik. A
programot a szubszidiaritás elvével összhangban a megfelelő szinten kell
végrehajtani.
2.           AZ ÉRDEKELTEKKEL FOLYTATOTT KONZULTÁCIÓK
ÉS A HATÁSVIZSGÁLATOK EREDMÉNYEI
A javaslat kidolgozásakor a Bizottság
hatásvizsgálatot végzett, valamint figyelembe vette a többi uniós intézmény és
az érdekeltek széles köre által megfogalmazott észrevételeket. A munka során
tanulmányokra és értékelésekre is támaszkodott. A hatásvizsgálat azzal a
következtetéssel zárult, hogy a javaslat az alábbiak révén teremtene hozzáadott
értéket: stratégiai keretet ad az uniós környezetvédelmi politikának,
biztosítja a különböző szakpolitikák komplementaritását és koherenciáját,
kiszámíthatóságot és egyenlő versenyfeltételeket teremt, és az irányítás
minden szintjén lépésekre sarkall. Az érdekeltek többsége szintén erre a
következtetésre jutott, és a programjavaslat lényegi elemeivel egyetértett.
3.           A JAVASLAT JOGI ELEMEI
A 2020-ig tartó időszakra szóló általános
uniós környezetvédelmi cselekvési programot létrehozó európai parlamenti és
tanácsi határozatra irányuló bizottsági javaslat jogalapja az EUMSZ 192.
cikkének (3) bekezdése. 
4.           KÖLTSÉGVETÉSI VONZATOK
A határozatjavaslatban szereplő program
összhangban áll a 2014–2020-as többéves pénzügyi keretre vonatkozó bizottsági
javaslattal.
2012/0337 (COD)
Javaslat
AZ EURÓPAI PARLAMENT ÉS A TANÁCS
HATÁROZATA
a 2020-ig tartó időszakra szóló
általános uniós környezetvédelmi cselekvési programról
„Jólét bolygónk felélése nélkül”
(EGT-vonatkozású szöveg)
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió
működéséről szóló szerződésre és különösen annak 192. cikke
(3) bekezdésére,
tekintettel az Európai Bizottság javaslatára,
a jogalkotási aktus tervezetének a nemzeti
parlamentek számára való megküldését követően,
tekintettel az Európai Gazdasági és Szociális
Bizottság véleményére[1],
tekintettel a Régiók Bizottságának véleményére[2],
rendes jogalkotási eljárás keretében,
mivel:
(1)       Az EU azt a célt tűzte
ki maga elé, hogy 2020-ig intelligens, fenntartható és inkluzív növekedési
pályára állítja a gazdaságot, és különböző politikai eszközök és
fellépések révén elmozdul az alacsony szén-dioxid-kibocsátás és az
erőforrás-hatékonyság irányába[3].

(2)       A környezetvédelem területén
1973 óta környezetvédelmi cselekvési programok szabják meg az uniós fellépés
kereteit. 
(3)       A hatodik környezetvédelmi
cselekvési program 2012 júliusáig szólt, de számos általa bevezetett intézkedés
és lépés végrehajtása még nem zárult le.
(4)       A hatodik környezetvédelmi
cselekvési program záróértékelése megállapította, hogy a program környezeti
előnyökkel járt, és átfogó stratégiai iránymutatást tudott nyújtani a
környezetpolitikában. Az eredmények ellenére a hatodik környezetvédelmi
cselekvési programban meghatározott összes kiemelt területen – az
éghajlatváltozás, a biológiai sokféleség, a környezet és az egészség, a
természeti erőforrások fenntartható használata és a hulladékkezelés terén
– tapasztalhatók még fenntarthatatlan folyamatok.
(5)       A záróértékelés a hatodik
környezetvédelmi cselekvési program néhány hiányosságára is rávilágított:
ezekkel az új programnak foglalkoznia kell.
(6)       A népességdinamika, az
urbanizálódás, a betegségek és a járványok, a felgyorsult technológiai
változások és a fenntarthatatlan gazdasági növekedés kapcsán jelentkező
globális rendszerszintű trendek és kihívások tovább nehezítik a környezeti
kihívások kezelését és a fejlődés hosszú távú fenntarthatóvá tételét. Az
Unió hosszú távon csak úgy prosperálhat, ha az említett problémákat további
lépésekkel érdemben kezelni tudja.
(7)       Elengedhetetlen, hogy az Unió
– egészen 2050-ig előre tekintve – meghatározza a 2020-ig teljesítendő,
kiemelt célokat. Indokolt, hogy az új program építsen az Európa 2020 stratégia[4] politikai kezdeményezéseire, s
ezen belül az uniós éghajlat-változási és energiaügyi csomagra[5], az alacsony
szén-dioxid-kibocsátású, versenyképes gazdaság 2050-ig történő
megvalósításának ütemtervére[6],
a biológiai sokféleséggel kapcsolatos, 2020-ig teljesítendő uniós
stratégiára[7],
az erőforrás-hatékony Európa megvalósításának ütemtervére[8], valamint az „Innovatív Unió”
kiemelt kezdeményezésre[9].
(8)       Indokolt, hogy a program hozzájáruljon
az Unió által már elfogadott környezeti célértékek teljesítéséhez.
(9)       Az Unió vállalta, hogy
2020-ig legalább 20%-kal csökkenti az üvegházhatású gázkibocsátást (illetve
30%-kal, ha más fejlett országok is hasonló mértékű kibocsátáscsökkentésre
vállalnak kötelezettséget, és ahhoz a fejlődő országok is
felelősségük és képességeik szerint, megfelelő mértékben
hozzájárulnak); gondoskodik róla, hogy 2020-ra az elfogyasztott energia 20%-a
megújuló energiaforrásokból származzon; és az energiahatékonyság fokozása révén
az előre jelzett szinthez képest 20%-kal csökkenti a
primerenergia-felhasználás mértékét[10].
(10)     Az Unió emellett vállalta,
hogy területén 2020-ra megállítja a biológiai sokféleség csökkenését és az
ökoszisztéma-szolgáltatások romlását, azokat a lehetőségeken belül
helyreállítja, valamint fokozza a biológiai sokféleség globális csökkenésének
megelőzéséhez való uniós hozzájárulást[11].
(11)     Az Európai Unió vállalta[12], hogy 2015-re biztosítja
minden európai víztest jó ökológiai állapotát, legyen szó édesvízről
(folyó, tó vagy felszín alatti víz), átmeneti vízről
(delta-/tölcsértorkolat) vagy a parttól számítva egy tengeri mérföldön belüli
tengervízről.
(12)     Az Európai Unió vállalta[13], hogy 2020-ig gondoskodik a
területéhez tartozó összes tenger vizének jó környezetvédelmi állapotáról.
(13)     Az Európai Unió vállalta[14], hogy olyan szintű
levegőminőséget ér el, amely az emberi egészségre és a környezetre
nézve nem jelent számottevő ártalmat és kockázatot.
(14)     Az Európai Unió vállalta[15], hogy a vegyi anyagok
tekintetében 2020-ig úgy alakítja a felhasználás, illetve az előállítás
módját, hogy minimálisra csökkenjenek az emberi egészségre és a környezetre
gyakorolt jelentős kedvezőtlen hatások.
(15)     Az Európai Unió vállalta[16], hogy a hulladék
képződése és kezelése nyomán fellépő káros hatások megelőzése
vagy csökkentése, valamint az erőforrás-felhasználás globális hatásainak
csökkentése és e felhasználás hatékonyságának javítása révén védi a környezetet
és az emberi egészséget.
(16)     Az Európai Unió arra törekszik[17], hogy teljes mértékben
függetlenítse egymástól a gazdasági növekedést és a környezetkárosítást.
(17)     Az Európai Unió arra törekszik[18], hogy a fenntartható fejlődés szempontjaira való tekintettel a
világ talajromlás-semlegessé váljon.
(18)     Az uniós környezetpolitika
mindenekelőtt a szennyező fizet elvén, az elővigyázatosság elvén
és a megelőzésen, valamint azon az elven alapul, hogy a szennyezést a
forrásánál kell megszüntetni.
(19)     A kiemelt célkitűzések
teljesítésére irányuló fellépéseket az irányítás különböző, a
szubszidiaritás elvének megfelelő szintjén helyénvaló végrehajtani. 
(20)     A program eredményessége és a
kiemelt célkitűzések teljesítése érdekében nem kormányzati
szereplőket is fontos bevonni.
(21)     A biológiai sokféleség
csökkenése és az ökoszisztémák romlása az EU-n belül súlyos következményekkel
jár a környezetre nézve, és rendkívül költséges a társadalom egésze, de
különösen az ökoszisztéma-szolgáltatásoktól közvetlenül függő ágazatokban
tevékenykedő gazdasági szereplők számára. 
(22)     Az Unión belül sokat lehet még
tenni az üvegházhatású gázkibocsátás csökkentéséért és az
erőforrás-hatékonyság növeléséért. A nagyobb fokú hatékonyságból, az
innovatív megoldások üzleti hasznosításából, valamint a teljes életciklust
alapul vevő, jobb erőforrás-gazdálkodásból adódó költségmegtakarítás
révén így csökkenhet a környezeti terhelés javulhat a versenyképesség, és a
növekedés és munkahelyteremtés új forrásai jöhetnek létre. 
(23)     A környezeti problémák és
hatások továbbra is számottevő kockázatot jelentenek az emberi egészségre
és a jólétre nézve, a környezet állapotát javító intézkedések ezért a javunkra
válhatnak. 
(24)     A környezettel kapcsolatos
uniós joganyag teljes körű és egységes végrehajtása a környezet és az
egészség, illetve a gazdaság szempontjából megalapozott befektetés. 
(25)     Az uniós környezetpolitikát a
jövőben is helyénvaló megalapozott tudományos bizonyítékokra építeni. 
(26)     A környezetvédelmi
célkitűzések teljesítéséhez megfelelő beruházások szükségesek. 
(27)     Az egyéb ágazatok tevékenységei
és szabályozása kapcsán a környezeti terhelés csak úgy enyhíthető, illetve
a környezet- és éghajlat-politikai célok úgy teljesülhetnek, ha a
környezetvédelmi megfontolások mindenhol érvényre jutnak. 
(28)     Az Európai Unió
népsűrűsége nagy, a polgárok több mint 70%-a városi vagy
városkörnyéki területeken él és specifikus környezeti és éghajlati kihívásokkal
szembesül. 
(29)     A környezeti kihívások közül
több is világméretű jelenség, és érdemben csak globális szemlélettel
közelíthető meg, míg más környezeti problémák erősen regionális
természetűek, s így összefogást igényelnek a szomszédos országokkal. 
(30)     A fenntartható
fejlődésről rendezett 2012. évi ENSZ-konferencián (Rio+20) tett
vállalások folyományaként az új általános uniós környezetvédelmi cselekvési
programnak célszerű támogatnia azokat a nemzetközi és regionális
folyamatokat, amelyek a fenntartható fejlődés és a szegénység elleni
küzdelem jegyében a világgazdaság inkluzív zöld gazdasággá való átalakítására
irányulnak.
(31)     A szakpolitikai eszközök
megfelelően megválasztott kombinációja azzal a kedvező hatással
járhat, hogy a vállalkozások és a fogyasztók jobban megértik tevékenységeik
környezetre gyakorolt hatását és e hatásokat jobban tudják kezelni. A
szakpolitikai eszközök lehetnek gazdasági ösztönzők, piaci alapú eszközök,
adatszolgáltatási követelmények, valamint a jogi keretrendszereket
kiegészítő, önkéntesen alkalmazott és az érdekeltek különböző
szintjeit bevonó eszközök és intézkedések.
(32)     Az új általános uniós
környezetvédelmi cselekvési program intézkedéseit, lépéseit és
célkitűzéseit az intelligens szabályozás elvének[19] megfelelően kell
kialakítani, és adott esetben átfogó hatásvizsgálattal kell alátámasztani.
(33)     Az új általános uniós
környezetvédelmi cselekvési program célkitűzéseinek teljesítését
célszerű egyeztetett mutatók alapján figyelemmel kísérni, vizsgálni és
értékelni, 
ELFOGADTÁK EZT A HATÁROZATOT:
1. cikk
A 2020. december 31-ig tartó időszakra
általános uniós környezetvédelmi cselekvési program (a továbbiakban: program)
jön létre az e határozat mellékletében foglaltak szerint.
2. cikk
(1) Az Európai Unió az alábbi célok
teljesítése érdekében hajtja végre a programot:
a)      az uniós természeti tőke védelme,
megőrzése és fejlesztése;
b)      erőforrás-hatékony, környezetbarát
és versenyképes uniós gazdaság kialakítása;
c)      az uniós polgárok megóvása a környezettel
kapcsolatos terhelésektől, valamint az egészségüket és jólétüket
fenyegető kockázatoktól;
d)      az uniós környezetpolitika hasznának
maximalizálása;
e)      a környezetpolitika tudományos
eredményekkel való szilárdabb alátámasztása;
f)       a környezet- és éghajlat-politikai
beruházások megvalósulásához szükséges feltételek megteremtése és
megfelelő árképzés garantálása;
g)      a környezeti megfontolások fokozottabb
érvényre juttatása és a politikai koherencia növelése;
h)      az uniós városok fenntarthatóságának
növelése;
i)       a regionális és globális környezeti
kihívások eredményesebb uniós kezelése.
(2) A program a „szennyező fizet” elvén,
az elővigyázatosság elvén és a megelőzésen, valamint azon az elven
alapul, hogy a szennyezést annak forrásánál kell megszüntetni.
(3) A program intézkedéseit, lépéseit és
célkitűzéseit az intelligens szabályozás elvének[20] megfelelően kell
kialakítani, és adott esetben átfogó hatásvizsgálattal kell alátámasztani.
3. cikk
(1) A programban meghatározott kiemelt
célkitűzések teljesítésének felelősségét az Unió és tagállamai
viselik. A megállapított kihívások kezelése érdekében átfogó szemléletet
alkalmaznak. Minden fellépést a szubszidiaritás elvének kellő figyelembevételével
kell végrehajtani, mégpedig azon a szinten, amely leginkább biztosítja a
programban megfogalmazott kiemelt célkitűzések és kapcsolódó eredmények
elérését.
(2) A közigazgatási szervek minden szinten
együttműködnek a vállalkozásokkal és a társadalmi partnerekkel, a civil
társadalommal és az egyes polgárokkal a program végrehajtásában. 
4. cikk
Ez a határozat az Európai Unió Hivatalos
Lapjában való kihirdetését követő huszadik napon lép hatályba.
Kelt Brüsszelben, -án/-én.
Az Európai Parlament részéről                     a
Tanács részéről
az elnök                                                          az
elnök
MELLÉKLET
„Jólét bolygónk felélése nélkül”
CSELEKVÉSI PROGRAM
2020-IG
1.           Az elmúlt negyven évben
számos környezetvédelmi tárgyú jogi aktus született, s ezek mára a világ
legátfogóbb, korszerű normarendszerét alkotják. Ennek is köszönhető,
hogy sikerült kezelni néhányat az uniós polgárok és vállalkozások legsúlyosabb
környezeti aggályai közül.
2.           Az elmúlt évtizedekben
jelentősen csökkent a levegőbe, a vízbe és a talajba kerülő
szennyezőanyagok mennyisége, az utóbbi években pedig az üvegházhatású
gázkibocsátás is visszaszorult. A vegyi anyagokra vonatkozó uniós szabályozás
korszerűbbé vált, és számos mérgező vagy veszélyes anyag – például az
ólom, a kadmium és a higany – immár csak korlátozottan használható a háztartásokban
előforduló termékek nagy részében. Az uniós polgárok a világ egyik legjobb
vízminőségének örvendenek, és az Európai Unió területének 18%-a,
tengereinek pedig 4%-a van természeti védettség alá helyezve.
3.           Az Unió környezetpolitikája
előmozdította a környezetkímélő termékekkel és szolgáltatásokkal
kapcsolatos innovációt és beruházásokat, s ezzel munkahelyeket és
exportlehetőségeket teremtett[21].
Az Unió többszöri bővítése a magas színvonalú környezetvédelmi normákat az
európai kontinens nagy részére kiterjesztette, és az Unió erőfeszítéseinek
is köszönhető, hogy megnőtt a nemzetközi elkötelezettség az
éghajlatváltozás és a biodiverzitás-csökkenés elleni küzdelem iránt, és hogy
világméretű erőfeszítések árán sikerült kiküszöbölni az ózonkárosító
anyagokat és az ólmozott üzemanyagokat.
4.           A környezetvédelmi
célkitűzéseknek a többi uniós szakpolitikába és tevékenységbe való
beépítésében is jelentős előrehaladás történt. A Közös Agrárpolitika
(KAP) 2003. évi reformja óta a közvetlen kifizetéseknek feltétele, hogy a
mezőgazdasági termelők jó mezőgazdasági és környezeti állapotban
tartsák a termőföldet és betartsák a hatályos környezetvédelmi
szabályozást. Az éghajlatváltozás elleni küzdelem az energiapolitika szerves
részévé vált, és más kulcsfontosságú ágazatokban – például a közlekedésben és
az építőiparban – is egyre nagyobb súlyt kapnak az
erőforrás-hatékonysági, éghajlat-változási és energiahatékonysági
megfontolások. 
5.           Az Európai Unióban ennek
ellenére még mindig sok aggasztó környezeti tendencia figyelhető meg, nem
utolsó sorban a meglévő uniós környezetvédelmi szabályozás hiányos
alkalmazása miatt. Az élőhelyvédelmi irányelv[22] alkalmazása keretében értékelt
élőlényfajoknak és élőhelyeknek mindössze 17%-a van jó állapotban, és
a természeti tőke hanyatlása veszélyezteti a biológiai sokféleséggel és az
éghajlatváltozással kapcsolatos uniós célkitűzések elérésének sikerét.
Gazdasági vagy társadalmi rendszerünkben ennek tetemes járulékos költségei
vannak, melyek pontos felmérése még hátra van. Az Európai Unió területének
harminc százaléka igen szétdarabolt, s ez hátrányosan érinti az ökoszisztémák
területi folytonosságát és egészségét, valamint képességét arra, hogy az
élőlényfajok igényeit kielégítsék és számukra élőhelyül szolgáljanak.
Noha az Európai Unióban már halad a gazdasági növekedés függetlenítése az
üvegházhatású gázkibocsátástól, az erőforrás-felhasználástól és a
környezeti hatásoktól, az erőforrások többnyire még mindig nem
fenntarthatóan és hatékonyan kerülnek felhasználásra, és a hulladékgazdálkodás
is hagy kívánnivalót. Az uniós vállalkozások így elesnek azoktól a
jelentős előnyöktől, amelyeket az erőforrás-hatékonyság
kínál a versenyképesség, a költségmegtakarítás, a termelékenység javulása és az
ellátás biztonsága tekintetében. A vízminőség és a levegő
szennyezettségi szintje még mindig aggasztó sok helyütt Európában, és az uniós
polgárok továbbra is ki vannak téve olyan veszélyes anyagoknak, amelyek
egészségüket és jólétüket veszélyeztetik. A fenntarthatatlan talajhasználat
következtében kimerülnek a megművelhető termőterületek, s ez
hatással van az élelmiszer-biztonságra és a biológiai sokféleséggel kapcsolatos
célkitűzések teljesítésére is. Ellenőrzések hiányában a talajromlás
tovább folytatódik.
6.           Az Európai Unióban
végbemenő környezeti változások egyre inkább tudhatók be olyan
világszintű fejleményeknek, mint a demográfiai, fogyasztási és
kereskedelmi minták alakulása és a technológia gyors fejlődése. E
jelenségek jelentős lehetőségeket kínálnak a gazdasági növekedés és a
társadalmi jólét szempontjából, ám az Unió gazdaságát és társadalmát kihívások
elé is állítják és bizonytalanságoknak teszik ki, s ezenkívül világszerte
környezetkárosodással járnak[23].

7.           Nemcsak a világgazdaság
jelenlegi termelési és fogyasztási rendszerei pazarlók, hanem az áruk és
szolgáltatások iránt is nő a kereslet, az erőforrások pedig
kimerülőben vannak: mindezeknek együtt tudható be, hogy egyre drágábbak a
nélkülözhetetlen nyersanyagok, az ásványi anyagok és az energia, egyre több
szennyezőanyag és hulladék képződik, és egyre nő az
üvegházhatású gázkibocsátás, ami talajromláshoz, erdőpusztuláshoz és a
biológiai sokféleség csökkenéséhez vezet. A világ ökoszisztémáinak közel
kétharmada hanyatlik[24],
és egyes jelek arra utalnak, hogy a biológiai sokféleség, az éghajlatváltozás
és a nitrogénkörforgás tekintetében máris túlléptük bolygónk
tűrőképességét[25].
2030-ra globálisan 40%-os mértékű vízhiány várható, hacsak időközben
nincs jelentős előrehaladás az erőforrás-hatékonyság
növelésében. Annak is fennáll a kockázata, hogy az éghajlatváltozás tovább
súlyosbítja ezeket a problémákat, ami nagy költségekkel járhat. 2011-ben a
részben az éghajlatváltozásnak betudható katasztrófák világszerte 300 milliárd
EUR összegű gazdasági veszteséget okoztak. Az OECD arra figyelmeztetett, hogy
a természeti tőke további hanyatlása és romlása olyan visszafordíthatatlan
változásokkal fenyeget, amelyek veszélybe sodorhatják az elmúlt kétszáz év
alatt kivívott életszínvonalat, és jelentős költséggel járhatnak[26]. 
8.           E bonyolult kérdések
némelyikének megoldása a meglévő környezettechnológiák messzemenő
kiaknázását, továbbá a rendelkezésre álló legjobb technológiák és a
megjelenő innovációk állandó fejlesztését és ipari alkalmazását teszi
szükségessé. Ezenkívül gyors előrehaladásra van szükség a tudomány és a
technológia ígéretes területein. Ehhez pedig fel kell lendíteni a kutatást, és
olyan feltételeket kell kialakítani, amelyek kedveznek a kutatással kapcsolatos
magánberuházásoknak. Ugyanakkor jobban meg kell érteni, hogy az új technológiák
milyen kockázatokkal járhatnak a környezetre és az emberi egészségre nézve, és
javítani kell e kockázatok értékelésén és kezelésén. Ez előfeltétele
annak, hogy az új technológiákat elfogadja a közvélemény, és hogy az Európai
Unió hatékonyan és kellő időben képes legyen a technológiai
fejlődéssel összefüggő kockázatokat azonosítani és rájuk reagálni.
9.           Életminőségünket csak
úgy tudjuk megőrizni, ha sürgősen összehangolt lépéseket teszünk az
ökológiai ellenálló képesség növelése és a környezetpolitika gazdasági és
társadalmi hozadékának maximalizálása érdekében, tiszteletben tartva bolygónk
ökológiai korlátait. Ez a program megfelel az Európai Unió azon
kötelezettségvállalásának, hogy olyan, inkluzív zöld gazdasággá válik, amely
biztosítja a növekedést és a fejlődést, megvédi az emberi egészséget és
jólétet, emberhez méltó munkahelyeket kínál, csökkenti az
egyenlőtlenségeket, beruház a természeti tőkébe és megóvja azt.
10.         A 2050. évi helyzetre
vonatkozó alábbi jövőkép segít meghatározni a cselekvés irányát 2020-ig és
azután: 2050-ben jólétben, bolygónk felélése nélkül élünk. Jólétünk és
egészséges környezetünk egy olyan innovatív és körkörös gazdaságból származik,
amelyben semmi nem megy veszendőbe, és amelyben a természeti
erőforrásokkal való gazdálkodás módja társadalmunk ellenálló képességét
szolgálja. Karbonszegény növekedésünk már régóta független
erőforrás-felhasználásunktól, és megszabja a globális fenntartható
gazdaság ütemét.
11.         Ez az átalakulás szükségessé
teszi, hogy a környezettel kapcsolatos kérdések a többi szakpolitikának –
energiapolitika, közlekedéspolitika, agrárpolitika, halászati politika,
gazdaság- és iparpolitika, kutatási és innovációs politika – is szerves részét
képezzék, s ezáltal egységes és összefüggő megközelítés alakuljon ki. Az
Európai Unión belüli cselekvésen túlmenően a globális fellépést és a
szomszédos országokkal való együttműködést is fokozni kell a közös
kihívások kezelése érdekében.
12.         Az Európai Unió a biológiai
sokféleség csökkenésének megállítását[27],
az erőforrás-hatékonyság növelését[28]
és a karbonszegény gazdaságra való átállást[29]
szolgáló hosszú távú, integrált stratégiákkal adott lendületet ennek az
átalakulásnak. A Bizottság ezenkívül más kulcsfontosságú politikai területeken,
köztük az energiapolitika[30]
és a közlekedéspolitika[31]
területén is beépítette a környezetpolitikai szempontokat az újonnan induló
kezdeményezésekbe, és arra törekedett, hogy az uniós mezőgazdasági és
vidékfejlesztési, illetve halászati és kohéziós politika reformja révén – az
eddigi eredményekből kiindulva – további környezetvédelmi eredményeket
érjen el. 
13.         Az Európai Unió számos
nemzetközi környezetvédelmi kötelezettségvállalást írt alá, beleértve a
fenntartható fejlődésről rendezett ENSZ-konferencián (Rio+20) tett
vállalásokat[32]
is, melyek kapcsán támogatását fejezte ki az iránt, hogy az inkluzív zöld
gazdaság álljon a fenntartható fejlődést szolgáló tágabb stratégia
középpontjában.
14.         Az említett
erőfeszítéseket ez a program azzal egészíti ki, hogy kijelöli az Európai
Unió által a 2020-ig tartó időszakban elérendő kiemelt
célkitűzéseket. 
15.         A célkitűzések elérése
sok esetben – a szubszidiaritás elvének megfelelően – elsősorban
országos, regionális vagy helyi szintű cselekvést fog igényelni. Más
esetekben uniós szintű kiegészítő intézkedésekre is szükség lesz.
Mivel a környezetpolitika az Európai Unió megosztott hatáskörébe tartozik, e
programnak egyik célja az, hogy a közös célokért és célkitűzésekért
egységes legyen a fellépés, és hogy valamennyi vállalkozásra és közigazgatási
szervre nézve egyenlő feltételek érvényesüljenek. Az egyértelműen
kijelölt célok és célkitűzések biztos támpontot és kiszámítható cselekvési
keretet jelentenek a politikai döntéshozóknak és a többi érdekeltnek: a
régióknak, a településeknek, a vállalkozásoknak, a szociális partnereknek és az
egyes állampolgároknak.
TEMATIKUS PRIORITÁSOK
1. sz. kiemelt célkitűzés: az
Európai Unió természeti tőkéjének védelme, megőrzése és fejlesztése
16.         Az Európai Unió gazdasági
jólétének alapja a természeti tőke: az ökoszisztémák, melyek
nélkülözhetetlen termékek és szolgáltatások forrásai; a termékeny talaj és a
többfunkciós erdők, a termőföldek és a tengerek; az édesvizek, a
tiszta levegő és a pollinizáció; az árvízvédelem, az éghajlat-szabályozás
és a katasztrófavédelem. Jelentős mennyiségű uniós jogi szabályozás
foglalkozik a természeti tőke védelmével, megőrzésével és
fejlesztésével: a víz-keretirányelv[33],
a tengervédelmi stratégiáról szóló keretirányelv[34], a levegőminőségi
irányelv és egy ahhoz kapcsolódó másik irányelv[35], valamint az
élőhelyvédelmi és a madárvédelmi irányelv[36].
Az éghajlatváltozásra, a vegyi anyagokra, az ipari
szennyezőanyag-kibocsátásra és a hulladékra vonatkozó szabályozás szintén
könnyít a biológiai sokféleségre – azon belül az ökoszisztémákra, az
élőlényfajokra és az élőhelyekre – nehezedő terhen.
17.         A legfrissebb felmérések
szerint azonban az Európai Unióban a biológiai sokféleség még mindig csökken,
és az ökoszisztémák zöme vészesen hanyatlik[37].
A biológiai sokféleséggel kapcsolatos, 2020-ig teljesítendő uniós
stratégia[38]
célkitűzéseket és cselekvéseket jelöl ki e negatív tendenciák
visszafordítására és az ökoszisztéma-szolgáltatások megerősítésére. A
stratégiát teljes egészében végre kell hajtani ahhoz, hogy az Európai Unió
teljesíteni tudja a biológiai sokféleség tekintetében 2020-ra kitűzött
kiemelt célját. A stratégia maga is tartalmaz intézkedéseket a madárvédelmi és
az élőhelyvédelmi irányelv végrehajtásának javítására – a Natura 2000
hálózatra is kiterjedően –, ám a kiemelt cél eléréséhez teljes egészében
és teljes mértékben érvényt kell szerezni a természeti tőke védelmére
irányuló szabályozásnak.
18.         A már megtett jelentős
erőfeszítések ellenére az Európai Unió felszíni víztesteinek csupán 53%-a
fog a víz-keretirányelvnek megfelelően 2015-re megfelelni a „jó ökológiai
állapot” követelményének[39].
Előfordulhat, hogy a tengervédelmi stratégiáról szóló keretirányelvben
célul kitűzött „jó környezetvédelmi állapotot” sem sikerül 2020-ig elérni,
többek között Európa tengereinek nem szűnő túlhalászata és tengeri
hulladékkal való szennyezettsége miatt. És noha a levegőminőséggel és
az ipari szennyezőanyag-kibocsátással kapcsolatos uniós szakpolitikák
segítségével a szennyezés számos formáját sikerült visszaszorítani, az
ökoszisztémák továbbra is kárát látják a közlekedés, az intenzív mezőgazdaság
és az energiatermelés miatti túlzott nitrogénülepedésnek és ózonszennyezésnek.
19.         Az Európai Unió természeti
tőkéjének védelméhez, megőrzéséhez és fejlesztéséhez tehát a
forrásuknál kell kezelni a problémákat, ami azt is jelenti, hogy a természeti
tőkével kapcsolatos célkitűzéseket más szakpolitikákba is
fokozottabban be kell építeni, ezzel biztosítva, hogy a szakpolitikák ebben a
tekintetben egyöntetűek legyenek és járulékos előnyökkel járjanak.
E célkitűzések elérését szolgálják a Bizottság által
előterjesztett – különösen a mezőgazdasági, a halászati és a kohéziós
politikára vonatkozó – reformjavaslatoknak a környezetbarátabbá válást
ösztönző összetevői, s ezek hátterében a 2014–2020-as többéves
pénzügyi keretre vonatkozó, a környezetvédelmi szempontoknak az uniós
költségvetésben való érvényesítésére irányuló javaslatok. Így például a vidéki
területek vízi ökoszisztémái szempontjából ígéretes, hogy – a Bizottság
KAP-reformjavaslatai[40]
értelmében – a mezőgazdasági termelők támogatása a víz-keretirányelv
vonatkozó követelményeinek teljesítéséhez lesz kötve. A KAP környezetbarátabbá
tétele azt is jelenti, hogy ösztönzésben részesülnek a környezeti szempontból
előnyös mezőgazdasági eljárások: a növénytermesztés diverzifikálása,
az állandó legelők védelme, valamint az ökológiai szempontból értékes
mezőgazdasági területek és erdőterületek létrehozása és fenntartása.
20.         A tengeri környezet esetében,
noha a tengeri ágazatban gazdasági lehetőségek rejlenek a halászat,
szállítás, akvakultúra, nyersanyagok, tengeri energia, tengeri biotechnológiák
révén, gondosan meg kell győződni arról, hogy ezen erőforrások
hasznosítása összhangban van a tengeri és part menti ökoszisztémák
megőrzésével és fenntartható kezelésével. 
21.         Az uniós éghajlat-politikának
szélesebb körben kell olyan megközelítéseket alkalmaznia, amelyek az
éghajlatváltozás enyhítését és az ahhoz való alkalmazkodást az ökoszisztémákra
alapozzák, és így a biológiai sokféleségre és más ökoszisztéma-szolgáltatásokra
is kedvező hatással vannak; a megújuló energiaforrásokkal kapcsolatos
döntéshozatalkor pedig messzemenően szem előtt kell tartani az egyéb
környezetvédelmi célkitűzéseket, így a biológiai sokféleség
megőrzését és a vízvédelmet is. Ezenkívül intézkedéseket kell tenni a közlekedéssel
összefüggő levegőszennyezés és szén-dioxid-kibocsátás ellen is[41].
22.         Az Európai Unió
földterületeinek romlása, elaprózódása és fenntarthatatlan használata számos
kulcsfontosságú ökoszisztéma-szolgáltatást veszélyeztet, fenyegeti a biológiai
sokféleséget, és Európát kiszolgáltatottabbá teszi az éghajlatváltozással és a
természeti katasztrófákkal szemben. Ezenkívül talajromláshoz is vezet. Az
Európai Unió területének több mint 25%-át sújtja vízerózió: ez veszélyt jelent
a talajfunkciókra nézve és károsan befolyásolja az édesvizek minőségét.
További megoldatlan probléma a talajok szennyezettsége és lezáródása. Az
Európai Unióban vélhetően több mint félmillió helyszínen szennyezett a
talaj, márpedig e helyszínek súlyos környezeti és egészségügyi kockázatokat rejthetnek
magukban mindaddig, amíg nem kerül sor azonosításukra és értékelésükre. Minden
évben több mint ezer négyzetkilométer nagyságú földterület kerül felhasználásra
lakásépítési, ipari, közlekedési vagy szabadidős célokra. E hosszú távú
változások nehezen vagy csak igen költségesen fordíthatók vissza, és többnyire
a társadalmi, gazdasági és környezeti szükségletek közötti alku eredményei. A
földhasználattal kapcsolatos tagállami döntéseket fenntarthatóbban kell
megtervezni.
23.         Az európai földterületeket,
talajt és egyéb ökoszisztémákat terhelő legjelentősebb emberi
tényezők mérséklése érdekében lépésekre kerül sor annak biztosítására,
hogy amikor a földhasználatról különböző szinteken döntések születnek,
kellő figyelmet kapjanak a környezeti, valamint a társadalmi és gazdasági
hatások. A Rio+20 csúcstalálkozó résztvevői a világ romló földhasználati
tendenciáinak közömbösítése mellett foglaltak állást. Az Európai Uniónak és a
tagállamoknak át kell gondolniuk, hogy saját hatásköreiken belül mi a legjobb
módja e kötelezettségvállalások teljesítésének, és hogy a talajminőséggel
kapcsolatos problémákat milyen kötelező jogi kerettel orvosolják[42]. A fenntartható föld- és talajhasználat célértékeit is meg kell
határozni.
24.         Noha az elmúlt húsz évben
jelentősen csökkent az uniós környezetbe kijutó nitrogén és foszfor
mennyisége, a túlzott tápanyagterhelés továbbra is hátrányosan befolyásolja a
levegő- és vízminőséget és negatív hatással van az ökoszisztémákra,
ami jelentős egészségproblémák forrása az emberre nézve. Különösen az
ésszerűtlen műtrágyahaszálatból és a nem megfelelő
szennyvízkezelésből eredő ammóniaterhelés problémáját kell
sürgősen megoldani a tápanyagterhelés további jelentős
csökkentéséhez. További erőfeszítéseket kell tenni a tápanyagciklus
költség- és erőforrás-hatékonyabb kezelése és a műtrágyahasználat
hatékonyabbá tétele érdekében is. E kihívások kezeléséhez a környezetre
vonatkozó uniós szabályozást jobban érvényre kell juttatni, továbbá szükség
szerint szigorítani kell a szabványokat, és a tápanyagciklus tárgykörét
holisztikusabban – a túlzott tápanyagterhelés és az eutrofizálódás tárgyában
meglévő uniós politikák összekapcsolásával és szerves egységbe
foglalásával – kell megközelíteni.
25.         A biológiai sokféleséggel
kapcsolatos stratégia keretében intézkedésekre kerül sor az ökoszisztémák
15%-ának helyreállítása és a zöld infrastruktúrák fokozottabb igénybevétele
érdekében. Ezek az intézkedések segíteni fognak a földterületek elaprózódásának
leküzdésében, tovább fogják fejleszteni a természeti tőkét, és ellenállóbbá
fogják tenni az ökoszisztémákat, ezenkívül költséghatékony megoldásokat
kínálhatnak az éghajlatváltozás enyhítésére és az ahhoz való alkalmazkodásra,
valamint a katasztrófakockázat-kezelésre. Addig is a természeti
tőkeállomány megőrzését fogják szolgálni – különböző szinteken –
az ökoszisztémák és szolgáltatásaik feltérképezése és értékelése érdekében tett
tagállami erőfeszítések és a „nettó veszteség elkerülésére” irányuló,
2015-ben esedékes kezdeményezés. Az ökoszisztéma-szolgáltatások gazdasági
értéke 2020-ra az uniós és országos szintű számviteli és jelentéstételi
rendszerek szerves részévé válik: ez javulást fog hozni az Európai Unió
természeti tőkéjével való gazdálkodásban.
26.         Az Európai Unió természeti
tőkéjének védelme, megőrzése és fejlesztése érdekében a program
biztosítani fogja, hogy 2020-ra:
a)      megálljon a biodiverzitás csökkenése és
az ökoszisztémák romlása, az ökoszisztémák és szolgáltatásaik pedig
fennmaradjanak és javuljanak;
b)      az édesvizek, valamint az átmeneti és a
part menti vizek terhelésének hatása jelentősen csökkenjen, s ezáltal
sikerüljön elérni, fenntartani és meghaladni a víz-keretirányelv szerinti jó
állapotot;
c)      a tengervizek terhelésének hatása
jelentősen csökkenjen, s ezáltal sikerüljön elérni, fenntartani és meghaladni
a tengervédelmi stratégiáról szóló keretirányelvben szerinti jó
környezetvédelmi állapotot;
d)      a levegőszennyezésnek az
ökoszisztémákra és a biológiai sokféleségre gyakorolt hatásai tovább
csökkenjenek;
e)      az uniós földgazdálkodás fenntartható
legyen, a talaj megfelelő védelemben részesüljön, és jó úton haladjon a
szennyezett helyszínek helyreállítása;
f)       a tápanyagciklus (a nitrogén és a
foszfor) kezelése fenntarthatóbb és erőforrás-hatékonyabb legyen;
g)      az erdők és az általuk nyújtott
szolgáltatások védelemben részesüljenek, és fokozódjon az éghajlatváltozással
és a tűzvészekkel szembeni ellenálló képességük;
Ennek feltétele különösen, hogy:
a)      teljes mértékben megvalósuljon a
biológiai sokféleséggel kapcsolatos uniós stratégia;
b)      teljes mértékben megvalósuljon az európai
vízkincs megőrzéséről szóló terv;
c)      fokozott erőfeszítések történjenek
többek között a halállományok egészséges szintjének 2020-ig történő
helyreállítása érdekében – kezdve azzal, hogy 2015-től minden halászat
legfeljebb a legnagyobb fenntartható hozamnak megfelelő mennyiségben
halásszon –, valamint uniós szintű célérték kerüljön megállapításra a
tengeri hulladék mennyiségi csökkentésére;
d)      fokozott erőfeszítések történjenek
az uniós levegőminőségi szabályozással való teljes összhang
eléréséhez, továbbá stratégiai célértékek és cselekvések kerüljenek
meghatározásra a 2020 utáni időszakra;
e)      fokozott erőfeszítések történjenek a
talajerózió visszaszorítása, a talaj szervesanyag-tartalmának növelése, a
szennyezett helyszínek helyreállítása és a földhasználati megfontolásoknak az
összehangolt – valamennyi érintett kormányzati szint bevonásával történő –
döntéshozatalba való fokozottabb integrálása érdekében, s ehhez a talajra és a
földterületekre mint erőforrásra vonatkozóan célértékek és a földhasználat
tervezésére vonatkozóan célkitűzések kerüljenek elfogadásra;
f)       további lépések történjenek a nitrogén‑
és foszforkibocsátás csökkentésére, beleértve a települési és ipari
szennyvízből és a műtrágyahasználatból származó kibocsátás csökkentését
is;
g)      olyan új uniós erdészeti stratégia
kerüljön kidolgozásra és végrehajtásra, amely figyelembe veszi az erdőkkel
szembeni igények és az erdők előnyeinek sokféleségét, és stratégiaibb
erdővédelmi és ‑fejlesztési megközelítést szorgalmaz.
2. sz. kiemelt célkitűzés:
erőforrás-hatékony, környezetbarát és versenyképes uniós gazdaság
kialakítása
27.         Az Európa 2020 stratégia
„Erőforrás-hatékony Európa” kiemelt kezdeményezésének az a célja, hogy
támogassa az átállást egy olyan gazdaságra, amely hatékonyan használja fel az
erőforrásokat, a növekedést teljesen függetleníti az erőforrás- és
energiafelhasználástól és annak környezeti hatásaitól, kevesebb üvegházhatású
gázkibocsátással jár, a hatékonyságot és az innovációt a versenyképesség
szolgálatába állítja, és előmozdítja az energiabiztonságot. E
kezdeményezésnek kulcsfontosságú építőeleme az erőforrás-hatékony
Európa megvalósításának ütemterve[43]
és az alacsony szén-dioxid-kibocsátású, versenyképes gazdaság megvalósításának
ütemterve[44]:
ezek jelölik ki a célkitűzések eléréséhez végrehajtandó cselekvések
keretét.
28.         Mivel az erőforrások
egyre drágábbak és szűkösebbek, és beszerzésük egyre körülményesebb, a
versenyképesség fokozásához energiahatékonyág-növelő innovációra van
szükség a gazdaság minden területén. Az innovációnak – az ökoinnovációnak is –
a vállalkozói szektor a fő motorja. Ám a piacok önmagukban nem
jelenthetnek megoldást. Az ökoinnováció megfelelő keretfeltételeinek
kialakításához elengedhetetlen, hogy uniós és tagállami szintű kormányzati
fellépés ösztönözzön olyan fenntartható üzleti és technológiai megoldások
kidolgozására, amelyek megoldást jelentenek a környezeti kihívásokra[45].
29.         A környezeti kihívásoknak való
megfelelés alapvető követelménye jelentős társadalmi-gazdasági
előnyökkel is jár. A karbonszegény és erőforrás-hatékony gazdaságra
való átállás potenciális munkahelyteremtő hatása kulcsfontosságú az Európa
2020 stratégia foglalkoztatási célkitűzései teljesítéséhez[46]. Az Európai Unióban a
környezeti technológiák és szolgáltatások ágazatában foglalkoztatottak száma
évente mintegy 3%-kal nőtt az elmúlt években[47]. Az ökoipar globális piacának
becsült értéke legalább egymilliárd euró, és az előrejelzések szerint a
következő tíz évben majdnem kétszeresére fog nőni. Az európai cégek
máris a hulladék-újrafeldolgozás és az energiahatékonyság világszintű
élvonalában vannak, és arra kell ösztönözni őket, hogy – az ökoinnovációs
cselekvési terv[48]
támogatásával – kihasználják a globális kereslet jelenlegi növekedését. Az
európai megújulóenergia-ágazat például várhatóan önmagában 400 000 új
munkahelyet fog teremteni 2020-ig[49].
30.         A 2020-ra kitűzött
mérföldkövek eléréséhez és egy versenyképes, karbonszegény gazdaság 2050-ig
történő kialakításához elengedhetetlen teljes mértékben végrehajtani az
uniós éghajlat-változási és energiaügyi csomagot. Az Európai Unió jelenleg jó
úton halad afelé, hogy belföldi üvegházhatású gázkibocsátását 2020-ig 20%-kal
az 1990. évi szint alá csökkentse, a 20%-os energiahatékonysági célérték
teljesítéséhez azonban a hatékonyság sokkal gyorsabb növelésére lesz szükség.
Ez azért is fontos, mert az energiakereslet még mindig növekvőben van, és
viták folynak az élelmezési és a bioenergetikai célú földhasználat közötti
ellentétről. Ebben a tekintetben az új energiahatékonysági irányelv várhatóan
jelentős előrelépést fog jelenteni.
31.         Ahhoz, hogy az Európai Unió ki
tudja venni méltó részét a globális erőfeszítésekből, minden
gazdasági ágazatnak hozzá kell járulnia az üvegházhatású gázkibocsátás
csökkentéséhez. Az Európai Uniónak meg kell határoznia az éghajlat- és
energiapolitikai keretének 2020 után esedékes következő lépéseit annak
érdekében, hogy nemzetközi tárgyalásokba bocsátkozhasson egy új, jogilag
kötelező érvényű megállapodásról, és hogy a szükséges középtávú beruházásokhoz
egyértelmű szabályozási keretet biztosítson a tagállamoknak és az iparnak.
Ezért az Európai Uniónak mérlegelnie kell, hogy milyen szakpolitikai
megoldásokkal érhetők el a karbonszegény gazdaság megvalósításának
ütemtervében előirányzott 2020 utáni kibocsátáscsökkentések. A 2050-ig
szóló energiaügyi ütemterv és a közlekedésről szóló fehér könyv határozott
politikai kereteket igényel. Ezenkívül a tagállamoknak a karbonszegény
fejlődés tekintetében hosszú távú, költséghatékony stratégiákat kell
kidolgozniuk és alkalmazniuk azon uniós célkitűzés elérése érdekében, hogy
– a középhőmérséklet-növekekedés 2 °C alatt tartását szolgáló globális
erőfeszítések részeként – az évszázad közepéig az 1990 évihez képest
80–95%-kal csökkenjen az üvegházhatású gázkibocsátás. Az uniós
kibocsátáskereskedelmi rendszer 2020 után is központi pillére lesz az uniós
éghajlat-politikának.
32.         Az elérhető legjobb
technikáknak az ipari kibocsátásokról szóló irányelvben foglaltak szerinti
ipari bevezetése következtében az Európai Unióban több mint 50 000
jelentős ipari létesítmény fog a korábbinál jobb erőforrás-használati
mintákat követni és kevesebbet kibocsátani, ami jelentősen előre
fogja lendíteni az innovatív technikák fejlesztésének ösztönzését, a gazdaság
környezetbarátabbá válását és hosszú távon az e technikák ipari alkalmazásával
járó költségek csökkenését.
33.         Intézkedésekre kerül sor
továbbá az uniós piacra kerülő áruk és szolgáltatások teljes életciklusra
vetített környezeti teljesítményének javítása érdekében, olyan intézkedések útján,
amelyek növelik a környezetileg fenntartható termékek kínálatát, és
előmozdítják a fogyasztói kereslet jelentős elmozdulását e termékek
felé. Ez a fogyasztóknak és a vállalkozásoknak – köztük a kkv-knek is – szánt
ösztönzők, valamint a működésük és termékeik környezeti hatásának
csökkentését szolgáló piaci alapú és szabályozási eszközök kiegyensúlyozott
kombinációja révén fog megvalósulni. A termékekre vonatkozó meglévő
szabályozás – például a környezetbarát tervezésről szóló és az energiafogyasztás
címkézéséről szóló irányelv, valamint az ökocímke-rendelet –
felülvizsgálatra kerül a termékek teljes életciklusra vetített környezeti
teljesítményének és erőforrás-hatékonyságának növelése érdekében, ezáltal
egységesebbé téve a fenntartható termelés és fogyasztás uniós keretét[50].
34.         Mivel a termékekkel
kapcsolatos környezeti hatások 80%-a tervezési szakaszban dől el, az uniós
politikai keretnek biztosítania kell, hogy az uniós piacra kerülő kiemelt
fontosságú termékek tervezése ökológiai szempontú, vagyis optimális
erőforrás- és nyersanyag-hatékonyságra törekedjen, többek között az
újrefeldolgozhatóság, az újrafeldolgozottanyag-tartalom és a tartósság
tényezőire hatva. A követelményeknek végrehajthatóknak és érvényre
juttathatóknak kell lenniük. Uniós és nemzeti szinten fokozott
erőfeszítésekre kerül sor az ökoinnováció akadályainak felszámolása[51] és az Európa ökoiparában
rejlő lehetőségek teljes kibontakoztatása, ennek révén pedig a zöld
munkahelyek és a zöld növekedés előmozdítása érdekében.
35.         Az üvegházhatású
gázkibocsátáson és az energián kívüli tényezőkre ható
erőforráshatékonyság-javító cselekvések keretének kijelölése érdekében
célértékeket kell meghatározni a fogyasztás teljes környezeti hatására
vonatkozóan, különösen az élelmiszer-ipari, a lakás- és a mobilitási ágazatban[52]. Ez utóbbiaknak tudható be
ugyanis a fogyasztás környezeti hatásainak csaknem 80%-a. A Rio+20
csúcstalálkozó következtetései között szerepelt annak elismerése, hogy
jelentősen csökkenteni kell a betakarítás után és az élelmiszer-ellátási
lánc más szakaszaiban keletkező élelmiszer-veszteséget és -hulladékot.
36.         Az egyes kategóriákba tartozó
termékek kötelező zöld közbeszerzésén[53]
túlmenően a tagállamok többsége önkéntes cselekvési terveket is
elfogadott, és sok tagállam célértékeket is meghatározott bizonyos
termékcsoportokra. Komoly lehetőségek vannak még azonban arra, hogy a
különböző szintű közigazgatási szervek a beszerzési döntéseik révén
tovább csökkentsék környezeti hatásukat. A tagállamoknak és a régióknak további
lépéseket kell tenniük azon cél eléréséhez, hogy közbeszerzéseiknek legalább
50%-ára a zöld közbeszerzés kritériumait alkalmazzák. A Bizottság értékelni
fogja annak lehetőségét, hogy agázatspecifikus jogalkotás útján
kötelező erejű szabályokat állapítson meg további termékkategóriák
zöld közbeszerzésére vonatkozóan. 
37.         Ezenkívül komoly
lehetőségek vannak az uniós hulladékgazdálkodás fejlesztésére, és ezáltal
az erőforrás-felhasználás javítására, új piacok megnyitására,
munkahelyteremtésre és a nyersanyag-importról való függőség csökkentésére,
egyúttal pedig a környezetre gyakorolt hatás mérséklésére[54]. Az Európai Unióban
minden évben 2,7 milliárd tonna hulladék képződik, s ebből 98 millió
tonna veszélyes hulladék. A szilárd hulladéknak átlagosan csak 40%-át
használják vagy dolgozzák fel újra. A maradék hulladéklerakóba vagy
hulladékégetőbe kerül. Ugyanakkor egyes tagállamokban a hulladéknak több
mint 70%-a kerül újrafeldolgozásra, példát mutatva arra, hogyan lehetne a
hulladékot az Unió egyik kulcsfontosságú erőforrásaként hasznosítani.
Másfelől sok tagállam a települési hulladékának több mint 75%-át
hulladéklerakóban helyezi el.
38.         Ahhoz, hogy az
erőforrás-hatékonysági ütemtervnek megfelelően a hulladékból
erőforrás váljon, az Európai Unióban mindenhol teljes mértékben – a
hulladékhierarchia szigorú alkalmazásával, a különböző hulladékfajtákra
kiterjedően – érvényt kell szerezni a hulladékra vonatkozó uniós
szabályozásnak[55].
További erőfeszítéseket kell tenni az egy főre jutó abszolút
hulladékképződés csökkentése, az energetikai hasznosításnak az
újrafeldolgozásra alkalmatlan anyagokra való korlátozása, a hulladéklerakás
felszámolása, az újrafeldolgozás minőségi színvonalának biztosítása és a
másodlagos nyersanyagok piacainak kialakítása érdekében. A Rio+20 csúcstalálkozón
elfogadottaknak megfelelően a veszélyes hulladékot úgy kell kezelni, hogy
minél kisebb legyen az emberi egészségre és a környezetre gyakorolt káros
hatás. Ehhez az egész Európai Unióban sokkal következetesebben kell olyan piaci
alapú eszközöket alkalmazni, amelyek előnyben részesítik a
hulladékképződés megelőzését és a hulladék újrafeldolgozását,
újrahasznosítását. Az Európai Unió belső piacát mentessé kell tenni a
hulladék-újrafeldolgozási tevékenységeket akadályozó tényezőktől, és
felül kell vizsgálni a hulladék megelőzésére, újrahasznosítására,
újrafeldolgozására és a hulladéklerakótól való eltérítésére megállapított
célértékeket, a „körkörös” – az erőforrásokat kaszkádszerűen
hasznosító és maradék hulladékot szinte nem termelő – gazdaságra való
átállás érdekében. 
39.         A jó vízminőségi állapot
elérése érdekében a vízágazatban is kiemelten kell foglalkozni az
erőforrás-hasznosítás kérdésével. Noha Európának egyre több részét sújtja
szárazság és vízhiány, az Európában fellelhető víznek még mindig 20–40%-a megy
veszendőbe, például a vízelosztórendszer szivárgásai miatt. A
rendelkezésre álló modellek alapján az Európai Unióban még mindig
jelentősen hatékonyabbá tehető a vízfelhasználás. A keresletnövekedés
következtében és az éghajlatváltozás hatására pedig jelentősen meg fog
nőni az európai vízkészletek terhelése. Mindezek ismeretében az Unió és a
tagállamok közreműködésével a vízkitermelést 2020-ig összhangba kell hozni
a fellelhető megújuló vízkészletek szabta korlátokkal, egyebek mellett a
vízfelhasználás hatékonyságát növelő piaci mechanizmusok – például a víz
valós értékét tükröző árképzés – alkalmazása révén[56]. Az ilyen irányú fejlődés
előmozdítható az innovatív technológiák, rendszerek és üzleti modellek
bemutatásának és bevezetésének felgyorsításával, a vízzel kapcsolatos európai
innovációs partnerség stratégiai végrehajtási tervére támaszkodva.
40.         E területek hosszú távú és
kiszámítható politikai keretének kialakítása serkentőleg fog hatni a zöld
technológiák piacainak teljes kialakításához és a fenntartható üzleti
megoldások előmozdításához szükséges beruházásokra és cselekvésekre. Az
erőforrás-hatékonysági mutatók és célértékek a gazdaság átalakításához
elengedhetetlen iránymutatást adnak a köz‑ és a magánszféra
döntéshozóinak. E programnak tehát szerves részét fogják képezni, amint uniós
szintű megállapodás születik róluk. 
41.         Ahhoz, hogy az Európai Unióból
erőforrás-hatékony, környezetbarát és versenyképes gazdaság váljon, a
programnak biztosítania kell, hogy 2020-ra:
a)      az Európai Unió elérje a 2020-ra kijelölt
éghajlat- és energiapolitikai célkitűzéseit, és azon munkálkodjon, hogy –
a középhőmérséklet-növekekedés 2 °C alatt tartását szolgáló globális
erőfeszítések részeként – 2050-ig az 1990 évihez képest 80–95%-kal
csökkentse üvegházhatású gázkibocsátását;
b)      az Európai Unió iparának teljes
környezeti hatása minden ipari ágazatban jelentősen csökkenjen, az
erőforrás-hatékonyság pedig megnőjön;
c)      a termelés és a fogyasztás teljes
környezeti hatása csökkenjen, különösen az élelmiszer-ipari, a lakás- és a
mobilitási ágazatban;
d)      a hulladékkal mint erőforrással való
gazdálkodás biztonságos legyen, az egy főre jutó abszolút
hulladékképződés csökkenjen, az energetikai hasznosítás az
újrafeldolgozásra alkalmatlan anyagokra korlátozódjon, és ténylegesen megszűnjön
az újrafeldolgozható és a komposztálható anyagok hulladéklerakóban való
elhelyezése;
e)      az Európai Unióban megelőzhető
legyen vagy jelentősen visszaszoruljon a vízstressz. 
Ennek feltétele különösen, hogy:
a)      maradéktalanul végrehajtásra kerüljön az
éghajlat-változási és energiaügyi csomag, és megállapodás szülessen az uniós
éghajlat- és energiapolitikának a 2020 utáni időszakra szóló
keretéről;
b)      általánossá váljon a „rendelkezésre álló
legjobb technológiák”alkalmazása, és fokozott erőfeszítések történjenek az
újonnan megjelenő innovatív technológiák, eljárások és szolgáltatások
alkalmazásának ösztönzésére;
c)      lendületet kapjanak a karbonszegény,
erőforrás-hatékony gazdaságra való átállás felgyorsítására és költségeinek
csökkentésére alkalmas innovatív technológiák, rendszerek és üzleti modellek
bevezetéséhez szükséges köz- és magánszektorbeli kutatási és innovációs
erőfeszítések;
d)      egyöntetűbb uniós keret vonatkozzon
a fenntartható termelésre és fogyasztásra; a termékekre vonatkozó szabályozás
felülvizsgálatra kerüljön a termékek teljes élettartamra vetített környezeti
teljesítményének és erőforrás-hatékonyságának javítása érdekében;
célértékek kerüljenek kijelölésre a fogyasztás teljes hatásának csökkentése
érdekében;
e)      maradéktalanul végrehajtásra kerüljön a
hulladékra vonatkozó uniós szabályozás; ez magában foglalja a
hulladékhierarchia alkalmazását, továbbá azon piaci alapú eszközök és
intézkedések tényleges alkalmazását, amelyekkel biztosítható a hulladéklerakás
tényleges felszámolása, az energetikai hasznosításnak az újrafeldolgozásra
alkalmatlan anyagokra való korlátozása, az újrafeldolgozott hulladéknak jelentős,
megbízható uniós nyersanyagforrásként való felhasználása, a veszélyes hulladék
biztonságos kezelése és keletkezésének csökkentése, a jogellenes
hulladékszállítmányok felszámolása, valamint az uniós környezetbarát
újrafeldolgozási tevékenységek belső piaci akadályainak elhárítása;
f)       a vízfelhasználás hatékonyabbá váljon
vízgyűjtő kerületenkénti célértékek rögzítése és piaci mechanizmusok
alkalmazása – például vízárképzés – révén.
3. sz. kiemelt célkitűzés: az
uniós polgárok megóvása a környezettel kapcsolatos terhelésektől, valamint
az egészségüket és jólétüket fenyegető kockázatoktól
42.         A környezetre vonatkozó uniós
szabályozás a lakosság egészségére és jólétére nézve jelentős eredményeket
hozott. A víz és a levegő szennyezettsége és a vegyi anyagok azonban
továbbra is az Európai Unió nyilvánosságát leginkább foglalkoztató
környezetvédelmi kérdések közé tartoznak[57].
Az Egészségügyi Világszervezet (WHO) becslése szerint Európa 53 országában a
halálesetek 15–20%-a tudható be környezeti stresszforrásoknak[58]. Az OECD szerint 2050-re a
városi levegő szennyezettsége első lesz a halandóságot okozó
környezeti tényezők között. 
43.         Az Európai Unió lakosságának
nem elhanyagolható része továbbra is a WHO által ajánlott határértékeket
meghaladó levegőszennyezettségi szinteknek van kitéve[59]. Különösen ott van szükség
cselekvésre, ahol emberek – különösen érzékeny vagy sérülékeny társadalmi
csoportok – és ökoszisztémák vannak kitéve magas
szennyezőanyag-szinteknek, mint például városokban vagy épületeken belül.
44.         Az Európai Unióban vannak még
olyan vidéki térségek, ahol megoldatlan a megfelelő minőségű
vízzel való ellátás, azt pedig az emberi egészség és az uniós idegenforgalom
szempontjából egyaránt előnyös biztosítani, hogy Európa fürdővizei jó
minőségűek legyenek. Részben a vízkörforgásban és a földhasználatban
bekövetkezett változásoknak tudható be, hogy egyre gyakoribbak az emberi
egészségre és a gazdasági tevékenységre nézve hátrányos következményekkel járó
árvizek.
45.         Az Európai Unió azért nem tud
megfelelő levegő‑ és vízminőségi színvonalat elérni, mert
a meglévő szakpolitika nincs teljes körűen végrehajtva. Az Európai
Unió a tudomány legújabb állása szerint felül fogja vizsgálni a célértékeket,
és tevékenyen fog törekedni a más politikai célkitűzésekkel való szinergiára
olyan területeken, mint az éghajlatváltozás, a biológiai sokféleség, valamint a
tengeri és a szárazföldi környezet. A levegő bizonyos anyagokkal való
szennyezettségének csökkentése például jelentős előrelépést jelenthet
az éghajlatváltozás mérséklésében. A további ilyen irányú munka alapjául az
uniós levegőminőségi szabályozás és az európai vízkincs
megőrzéséről szóló terv átfogó felülvizsgálata fog szolgálni.
46.         A szennyezésnek a forrásnál
való kezelése továbbra is kiemelt cél, és az ipari kibocsátásokról szóló
irányelv végrehajtása révén tovább fog csökkenni a főbb ipari ágazatok
kibocsátása. Az egységes európai közlekedési térség megvalósításának
útitervében kijelölt célok elérése azt fogja jelenteni, hogy az Európai Unió
mobilitása fenntarthatóbb lesz, s ez megoldást jelenthet a zaj és a helyi
levegőszennyezés egyik fő forrására. 
47.         Az Európai Unió lakosságán
belül 40%-ra becsülik azok arányát, akik olyan városi területeken élnek, ahol
az éjszakai zajszint meghaladja a WHO ajánlását.
48.         A vegyi anyagokra vonatkozó
horizontális szabályozás (a REACH rendelet és az osztályozásra, címkézésre és
csomagolásra vonatkozó rendelet) gondoskodik az emberi egészség és a környezet
alapvető védelméről, és előmozdítja az állatkísérleteket mellőző
módszerek alkalmazását. Egyelőre azonban nem tudható biztosan, hogy a
különböző vegyi anyagok (keverékek), a nanoanyagok, az endokrin
(hormonális) rendszer működését megzavaró vegyi anyagok (úgynevezett
endokrin diszruptorok) és a termékekben lévő vegyi anyagok együtt hogyan
hatnak az emberi egészségre és a környezetre. Az elmúlt években további
információk váltak ismertté arról, hogy e kihívásokat orvosolni kell, különösen
akkor, ha az Európai Unió el szeretné érni a fenntartható fejlődéssel
foglalkozó világ-csúcstalálkozón 2002-ben elfogadott és a Rio+20
csúcstalálkozón megerősített célját, hogy 2020-ra minimálisra csökkentse a
vegyi anyagok által az emberi egészségre és a környezetre gyakorolt
jelentős mértékű káros hatásokat, és hogy eredményes, hatékony,
egységes és összehangolt fellépéssel feleljen az új és a jövőbeli
kérdésekre és kihívásokra. Az Európai Unió további közelítésmódokat fog
kifejleszteni és végrehajtani a vegyi anyagok együttes hatását és az endokrin
diszruptorokkal kapcsolatos biztonsági aggályokat illetően, továbbá átfogó
közelítésmódot fog rögzíteni a veszélyes anyagok káros hatásainak
minimalizálását illetően, a termékekben lévő vegyi anyagokra is
kiterjedően, egy, a vegyianyag-expozícióra és toxicitásra vonatkozó átfogó
tudásbázisra támaszkodva. A nanoanyagok biztonsága és fenntartható kezelése
kockázatértékelést és ‑kezelést, tájékoztatást és nyomon követést magában
foglaló, átfogó közelítésmód részeként lesz biztosítva. Mindezen közelítésmódok
gyarapítani fogják a vegyi anyagokkal kapcsolatos tudásbázist, és egy, a
fenntarthatóbb megoldások kifejlesztését előmozdító, kiszámítható keretet
fognak alkotni.
49.         Ezenközben a bioalapú
termékek, vegyi anyagok és alapanyagok piacának bővülése előnyökkel –
például az üvegházhatású gázkibocsátás csökkenésével és új piaci
lehetőségek megjelenésével – járhat, ám ügyelni kell arra, hogy a szóban
forgó termékek teljes életciklusa fenntartható legyen, ne élezze ki a
földterületekért folyó versenyt és ne növelje a kibocsátások szintjét. 
50.         Az éghajlatváltozás – az
általa okozott tartós szárazságok és hőhullámok, árvizek, viharok és
erdőtüzek, valamint új vagy az eddigieknél súlyosabb emberi, állati és
növényi megbetegedések miatt – tovább fogja súlyosbítani a környezeti
problémákat. Külön cselekvések révén kell gondoskodni arról, hogy az Európai
Unió – környezeti, gazdasági és társadalmi ellenálló képességének
megerősítése révén – megfelelően felkészüljön az éghajlatváltozás
okozta viszontagságokra és változásokra. Mivel az éghajlatváltozás hatásai
számos ágazatot érintenek és fognak egyre inkább érinteni, az uniós
szakpolitikákba még szervesebben be kell építeni az alkalmazkodással és a
katasztrófakockázat-kezeléssel kapcsolatos megfontolásokat. 
51.         Ezenkívül az ökológiai és az
éghajlatváltozással szembeni ellenálló képességet növelő – például az
ökoszisztémákat helyreállító vagy a környezetbarát infrastruktúrát kiépítő
– intézkedések is jelentős társadalmi-gazdasági előnyökkel járhatnak,
közegészségügyi szempontból is. Megfelelően kezelni kell az
éghajlat-politikai és az egyéb környezetvédelmi – például
levegőminőségi – célkitűzések közötti szinergiákat és lehetséges
kompromisszumokat. Az éghajlatváltozásra adott válaszként vagy
ellátásbiztonsági megfontolásokból történő üzemanyagváltás például
lényegesen több szálló por és veszélyes szennyező anyag kibocsátását
eredményezheti. 
52.         Az uniós polgároknak a
környezettel kapcsolatos terhelésektől, valamint az egészségüket és
jólétüket fenyegető kockázatoktól való megóvása érdekében a programnak
biztosítania kell, hogy 2020-ra:
a)      az Európai Unióban a levegő
minősége jelentősen javuljon; 
b)      az Európai Unióban a zajszennyezés
jelentősen csökkenjen;
c)      az Európai Unióban mindenhol szigorú
előírások garantálják a polgárok ivó- és fürdővizének biztonságát;
d)      eredményes intézkedések történjenek a
vegyi anyagok együttes hatása és az endokrin diszruptorokkal kapcsolatos
biztonsági aggályok tárgyában, és sor kerüljön a veszélyes anyagok – köztük a
termékekben lévő anyagok – használatával kapcsolatos környezeti és
egészségi kockázatok felmérésére és minimalizálására;
e)      eredményes intézkedések történjenek a
nanoanyagokkal kapcsolatos biztonsági aggályok tekintetében, egy a
különböző szabályozásokon végigvonuló egyöntetű megközelítés
részeként; 
f)       döntő előrelépés történjék az
éghajlatváltozás hatásaihoz való alkalmazkodásban.
Ennek feltétele különösen, hogy:
a)      felülvizsgált, a legújabb tudományos
ismeretekhez igazított uniós levegőminőségi politika kerüljön
végrehajtásra, és mérések szolgálják a levegőszennyezésnek a forrásnál
történő visszaszorítását;
b)      felülvizsgált, a legújabb tudományos
ismeretekhez igazított uniós zajpolitika kerüljön végrehajtásra, és mérések
szolgálják a zajszennyezésnek a forrásnál történő visszaszorítását;
c)      fokozottabb erőfeszítések
történjenek az ivóvíz-minőségi irányelv végrehajtására – különös
tekintettel a kis ivóvíz-szolgáltatókra – és a fürdővíz-minőségi
irányelv végrehajtására; 
d)      a nem toxikus környezet kialakítása
érdekében olyan uniós stratégia kerüljön kidolgozásra, amely egy a
vegyianyag-expozícióra és -toxicitásra vonatkozó átfogó tudásbázison alapul, és
amely fenntartható helyettesítő anyagok feltalálásához vezet;
e)      elfogadásra és végrehajtásra kerüljön az
éghajlatváltozáshoz való alkalmazkodás uniós stratégiája, ami azt is jelenti,
hogy a főbb uniós politikai kezdeményezésekbe és ágazatokba szervesen be
kell építeni az éghajlatváltozáshoz való alkalmazkodással és a
katasztrófakockázat-kezeléssel kapcsolatos megfontolásokat.
ELŐSEGÍTŐ
KERETRENDSZER
53.         E kiemelt tematikus
célkitűzések teljesítéséhez olyan elősegítő keretrendszerre lesz
szükség, amely támogatja a tényleges cselekvést. Az elősegítő
keretrendszernek négy pillére tekintetében kerül sor javító intézkedésekre: a
környezetre vonatkozó uniós szabályozás megfelelőbb módon történő
végrehajtása valamennyi területen; a környezetpolitika tudományos eredményekkel
való szilárdabb alátámasztása; beruházások biztosítása és a környezetvédelem
szempontjából célravezető ösztönzők létrehozása; és végül a
környezeti megfontolások fokozottabb érvényre juttatása és a politikai
koherencia növelése a környezetpolitikán belül és más szakpolitikák
viszonylatában egyaránt. Ezek a horizontális intézkedések e program hatályán és
időtartamán túlmenően is az uniós környezetpolitika javára válnak.
4. sz. kiemelt célkitűzés: az
uniós környezetpolitika hasznának maximalizálása
54.         Háromféle előnnyel jár,
ha gondoskodunk arról, hogy az uniós környezeti szabályozás valóban érvényre
jusson: az egységes piacon tevékenykedő gazdasági szereplők
egyenlő versenyfeltételekhez jutnak, lendületet kap az innováció és az
európai vállalkozások számos ágazatban lépéselőnyt szerezhetnek. Ezzel
szemben a szabályozás végrehajtásának elmulasztása jelentős –
hozzávetőleges becslések szerint évente 50 milliárd EUR összegű –
költséggel jár, beleértve a kötelezettségszegési eljárások költségeit is[60]. Csak 2009-ben 451
kötelezettségszegési eljárásra került sor a környezetre vonatkozó uniós
szabályozás kapcsán. A Bizottsághoz az uniós polgároktól is számos panasz
érkezik olyan kérdésekben, amelyek tagállami vagy helyi szinten
kezelhetőbbek volnának. 
55.         A környezettel kapcsolatos
uniós joganyag tagállami szintű végrehajtásának javítása tehát a
következő években első lesz a teendők rangsorában. A
végrehajtásban egy-egy tagállamon belül és tagállamról tagállamra jelentős
különbségek figyelhetők meg. A környezetre vonatkozó jogi szabályozás
végrehajtásában nemzeti, regionális és helyi szinten részt vevőket el kell
látni a szabályozásban rejlő előnyök fokozottabb kiaknázásához
szükséges ismeretekkel és képességekkel.
56.         A környezet területét
érintő nagyszámú kötelezettségszegési eljárás, panasz és petíció azt
mutatja, hogy nemzeti szinten a fékek és ellensúlyok eredményes,
működő rendszerére van szükség a végrehajtás nehézségeinek
észleléséhez és orvoslásához, s emellett intézkedéseket kell tenni annak
érdekében is, hogy e nehézségek eleve megelőzhetők legyenek. Ebben a
vonatkozásban a 2020-ig tartó időszak erőfeszítéseinek
elsősorban négy területen kell eredményeket elérniük.
57.         Először is javítani kell
a végrehajtásról szóló ismeretek összegyűjtésének és terjesztésének
módján, elősegítve ezáltal, hogy a nyilvánosság és a környezettel
foglalkozó szakemberek teljes mértékben megértsék, hogy a nemzeti és a helyi
közigazgatás hogyan valósítja meg az Unió kötelezettségvállalásait[61]. A végrehajtás
tagállam-specifikus kihívásaira célzott segítségnyújtás lesz a válasz, az adott
viszonyokhoz szabottan, hasonlóan ahhoz, ahogy ez az európai szemeszter
keretében történik. Így például partnerségen alapuló végrehajtási
megállapodások megkötésére kerül sor a Bizottság és az egyes tagállamok között
olyan kérdések rendezésére, mint a végrehajtáshoz szükséges pénzügyi támogatás
előteremtése vagy az előrehaladás nyomon követésére alkalmasabb
információs rendszerek beszerzése.
58.         Másodszor az Európai Unió
bővíteni fogja a vizsgálati és felügyeleti követelmények alkalmazási körét
az uniós környezetjogban, s ennek kiegészítéseképpen uniós szinten megteremti
az alapos aggodalomra okot adó helyzetek kezelésére alkalmas apparátust. 
59.         Harmadszor javítani kell az
uniós környezetjog alkalmazása kapcsán beérkező panaszok elbírásának és
orvoslásának módján.
60.         Negyedszer az unós polgárok
számára elérhetőbbé válik a környezetvédelmi ügyekkel kapcsolatos
igazságszolgáltatás és a hatékony jogi védelem, összhangban a nemzetközi
szerződésekkel, valamint a Lisszaboni Szerződés hatálybalépésének és
az Európai Bíróság közelmúltbeli ítélkezési gyakorlatának folyományaival.
Ezenkívül a jogvita alternatívájaként előmozdításra kerül a peren kívüli
vitarendezés.
61.         A környezetvédelmi irányítás
általános színvonala az Európai Unióban tovább fog emelkedni a
környezetvédelemmel foglalkozó szakemberek (például állami jogtanácsosok,
nyomozók, ügyészek, ombudsmanok és bírák) közötti uniós szintű
együttműködés fokozása és e szakembereknek a helyes gyakorlatok
megosztására való ösztönzése révén.
62.         A Bizottság – azon
túlmenően, hogy a tagállamoknak segítséget nyújt a rendelkezések
betartásának javításához[62]
– továbbra is megteszi a magáét annak érdekében, hogy a szabályozás megfeleljen
a céljának és a tudomány legújabb állásának. Főszabályként a kellően
egyértelmű és pontos jogi kötelezettségek rendeletekbe lesznek foglalva,
azoknak ugyanis közvetlen és mérhető hatásuk van, és végrehajtásukban
kevesebb a következetlenség. A Bizottság fokozottabban fog eredménytáblákat és
más olyan eszközöket alkalmazni, amelyekkel nyilvánosan figyelemmel
kísérhető, hogy a tagállamok hol tartanak az egyes jogi aktusok
végrehajtásában.
63.         A környezetre vonatkozó uniós
szabályozás hasznának maximalizálása érdekében a program biztosítani fogja,
hogy 2020-ra:
a)      egyértelmű információk álljanak az
uniós polgárok rendelkezésére az uniós környezetjog alkalmazásának módjáról;
b)      javuljon a környezetre vonatkozó
speciális joganyag végrehajtása;
c)      valamennyi közigazgatási szinten
fokozottabban betartsák az uniós környezetjogot, és biztosítva legyen a
belső piac versenyfeltételeinek egyenlősége;
d)      az állampolgárok bizalma megnőjön az
uniós környezetjog iránt;
e)      érvényesíthető legyen az
állampolgárokat és szervezeteiket megillető hatékony jogi védelem elve.
Ennek feltétele különösen, hogy:
a)      nemzeti szinten létrejöjjenek olyan
rendszerek, amelyek a környezetre vonatkozó uniós szabályozás végrehajtásának
módjáról szóló információkat aktívan terjesztik, és amelyeket az egyes
tagállamok teljesítményének uniós szintű felülvizsgálata egészít ki;
b)      partnerségen alapuló végrehajtási
megállapodások jöjjenek létre a tagállamok és a Bizottság között;
c)      bővüljön a hatékony tagállami
vizsgálatra és felügyeletre vonatkozó kötelező kritériumok alkalmazási
köre az uniós környezetjogban, s ennek kiegészítéseképpen kialakításra kerüljön
az alapos aggodalomra okot adó helyzetek kezelésére alkalmas uniós szintű
apparátus;
d)      nemzeti szinten egységes és hatékony
mechanizmusok kerüljenek kialakításra az uniós környezetjog alkalmazásával
kapcsolatos panaszok kezelésére;
e)      biztosítva legyen az
igazságszolgáltatáshoz való hozzáférésre vonatkozó nemzeti rendelkezések
összhangja az Európai Unió Bíróságának ítélkezési gyakorlatával, és
ösztönzésben részesüljön a peren kívüli vitarendezés mint a környezettel
kapcsolatban felmerülő jogviták békés rendezésének eszköze.
5. sz. kiemelt célkitűzés: a
környezetpolitika tudományos alapjának megszilárdítása
64.         Az uniós környezetpolitika tudományos
alapját az uniós szabályozás végrehajtásával összefüggő környezetvédelmi
megfigyelések, adatok, mutatók és értékelések, valamint formális keretek között
végzett tudományos kutatások és civil tudományos kezdeményezések képezik. Már
eddig is jelentős előrehaladás történt e tudományos alap
megszilárdításában, a tudatosság növelésében, valamint a politikai döntéshozók
és a nyilvánosság bizalmának felkeltésében a politika tényeken alapuló
megközelítése iránt, amely bonyolult környezeti és társadalmi változások
megértését teszi könnyebbé számukra.
65.         Uniós és nemzetközi szinten
lépéseket kell tenni a tudomány és a környezetpolitika közötti kapcsolódási
felület megerősítése és javítása érdekében, például tudományos
főtanácsadók kijelölésével, ahogy a Bizottság és egyes tagállamok már most
is teszik. 
66.         A jelenlegi fejlemények
gyorsasága és a jövő alakulásával kapcsolatos bizonytalanságok ismeretében
azonban további lépéseket kell tenni e tudományos alap megszilárdítására, ezzel
biztosítva, hogy az uniós politika ezután is a környezet állapotának, a
lehetséges válaszlépéseknek és azok következményeinek alapos megértésén
alapuljon.
67.         Az elmúlt évtizedekben a
környezeti információk és statisztikák gyűjtésének és felhasználásának
módja uniós és tagállami szinten, valamint világszinten egyaránt javult. Az
adatok gyűjtése és minősége azonban még mindig változó, és a források
sokasága miatt a hozzáférés nehézkes lehet. Ezért folyamatos beruházásokra van
szükség annak érdekében, hogy megbízható, összehasonlítható és garantált
minőségű adatok álljanak rendelkezésre, és azokhoz a politika
meghatározásában és végrehajtásában részt vevők hozzájuthassanak. A
környezeti információs rendszereket úgy kell kialakítani, hogy a
későbbiekben felmerülő témakörökkel kapcsolatos új információkat
könnyen be lehessen építeni. 
68.         A közös környezeti információs
rendszer[63]
működési elvének – „tápláld be egyszer, használd sokszor” – szélesebb
körű alkalmazása, valamint az INSPIRE[64]
és a GMES[65]
rendszer szerinti közös térinformáció-gyűjtési és ‑feldolgozási
megközelítések és előírások hozzá fognak járulni az erőfeszítések
megkettőzésének elkerüléséhez és a szükségtelen adminisztratív teher
kiküszöböléséhez, s ugyanez áll a különböző jogi aktusokból eredő
jelentéstételi kötelezettségek ésszerűsítésére is. A tagállamoknak a
nyilvánosság számára hozzáférhetőbbé kellene tenniük a tervek, programok
és projektek környezeti hatásvizsgálata (például környezeti vagy stratégiai
hatásvizsgálatok) céljára összegyűjtött információkat.
69.         Az ismeretekben még mindig
jelentős hiányosságok vannak, köztük olyanok is, amelyek e program kiemelt
célkitűzései szempontjából lényegesek. Az e hézagok betöltéséhez szükséges
további kutatási beruházások nélkülözhetetlenek ahhoz, hogy a hatóságok és a vállalkozások
szilárd – a társadalmi, gazdasági és környezeti hasznokat és költségeket híven
tükröző – ismeretekre alapozhassák döntéseiket. Négy fontos hiányosság
mutatkozik:
–              
A környezeti változások bonyolult kérdéseket vetnek
fel – például az éghajlatváltozás és a katasztrófák hatásait, a fajveszteségnek
az ökoszisztéma-szolgáltatásokra ható következményeit, a környezeti
küszöbértékeket és az ökológiai fordulópontokat illetően –, melyek jobb
megértéséhez a hiányzó adatok és ismeretek fejlett kutatásokkal való megszerzésére
és megfelelő modellezési eszközökre van szükség. Noha a rendelkezésre álló
ismeretek alapján teljes mértékben indokolt elővigyázatossági
intézkedéseket tenni ezeken a területeken, a legmegfelelőbb válaszlépések
kidolgozásához további kutatásokra van szükség bolygónk korlátait, a
rendszerkockázatokat és társadalmunk azon képességét illetően, hogy
mindezekkel megbirkózzon. Ennek részeként beruházásokat kell eszközölni a
hiányos adatok és ismeretek kiegészítése, az ökoszisztéma-szolgáltatások feltérképezése
és értékelése, valamint annak megértése érdekében, hogy a biológiai sokféleség
e szolgáltatásokat hogyan támogatja, és hogy azok hogyan alkalmazkodnak az
éghajlatváltozáshoz.
–              
Az inkluzív zöld gazdaságra való átálláshoz
kellően figyelembe kell venni a társadalmi-gazdasági és a környezeti
tényezők kölcsönhatásait. Ahhoz, hogy a politikai kezdeményezések
fokozottabban szolgálhassák az erőforrás-hatékonyságot és a környezet
tehermentesítését, érdemes jobban megértenünk a fenntartható fogyasztási és
termelési mintákat, valamint azt, hogy a cselekvéssel, illetve annak
mellőzésével járó költségek hogyan vehetők alaposabban figyelembe,
hogy az egyén és a társadalom viselkedésének változásai hogyan járulnak hozzá a
környezeti eredményekhez, és hogy az európai környezetet hogyan befolyásolják a
világszintű megatrendek. 
–              
Még mindig vannak bizonytalanságok abban, hogy az
endokrin diszruptorok, a vegyianyag-keverékek, a termékekben lévő vegyi
anyagok és a nanoanyagok hogyan hatnak a emberi egészségre és milyen környezeti
következményekkel járnak. Az ismeretek e hiányosságainak pótlása révén
felgyorsítható a döntéshozatal, és a vegyi anyagokkal kapcsolatos joganyag úgy
fejleszthető tovább, hogy az jobban összpontosuljon az aggodalomra okot
adó területekre, és a vegyi anyagok fenntarthatóbb használatára ösztönözzön. Az
emberi egészségre ható környezeti tényezők jobb megértése
megelőző politikai cselekvésekre adna lehetőséget.
–              
Ahhoz, hogy valamennyi ágazat hozzájáruljon az
éghajlatváltozás elleni küzdelemhez, világos képet kell alkotni az
üvegházhatású gázkibocsátással kapcsolatos mérésekről, nyomon
követésről és adatgyűjtésről, márpedig jelenleg nem teljes az
egyes kulcsfontosságú ágazatokról, például a mezőgazdaságról alkotott kép.
A „Horizont 2020” keretprogram a különböző
területeken és tudományágakban Európában és nemzetközi szinten rendelkezésre
álló erőforrások és ismeretek egyesítése révén lehetőséget fog
teremteni a kutatási erőfeszítések összpontosítására és Európa innovációs
lehetőségeinek kibontakoztatására. 
70.         A technológiának a politikai
döntéshozatalnál gyorsabb fejlődése által – például a nanoanyagok, a nem
hagyományos energiaforrások, a szén-dioxid-leválasztás és ‑tárolás és az
elektromágneses hullámok kapcsán – felvetett új és jövőbeli kérdések
kockázatkezelési kihívást jelentenek, és konfliktust eredményezhetnek az
érdekek, szükségletek és elvárások között. Ez pedig a nyilvánosságban
aggodalmat kelthet, és az új technológiákkal szemben ellenérzést válthat ki.
Ezért szélesebb körű, nyíltabb társadalmi vitára van szükség a környezeti
kockázatokról és arról, hogy milyen kompromisszumokat vagyunk hajlandók
elfogadni, tudván, hogy a felmerülő kockázatokról és azok kezeléséről
rendelkezésre álló információk esetenként hiányosak vagy bizonytalanok. A környezetikockázat-kezelés
következetes megközelítése révén megnő az Európai Unió azon képessége,
hogy kellő időben észlelje a technológiai fejleményeket és reagáljon
azokra, ugyanakkor pedig a nyilvánosságot is megnyugtassa.
71.         A környezetpolitika tudományos
alapjának fejlesztése érdekében a program biztosítani fogja, hogy 2020-ra:
a)      a politikai döntéshozók és a
vállalkozások szilárdabb alappal rendelkezzenek környezet- és
éghajlat-politikájuk kialakításához és végrehajtásához, a költségek és hasznok
mérése tekintetében is;
b)      az újonnan felmerülő környezeti és
éghajlat-változási kockázatokat számottevően jobban értsük és tudjuk
értékelni és kezelni;
c)      megerősítést nyerjen a
környezetpolitika és ‑tudomány közötti kapcsolódási felület.
Ennek feltétele különösen, hogy:
a)      az uniós és tagállami szintű
erőfeszítések össze legyenek hangolva és a környezettel kapcsolatos
ismeretek fő hiányosságaira összpontosuljanak, a környezeti fordulópontok
kockázataira is kiterjedően;
b)      következetes megközelítés jusson érvényre
a kockázatkezelésben;
c)      egyszerűbbé, ésszerűbbé és
korszerűbbé váljon a környezeti és éghajlat-változási adatok és
információk gyűjtése, kezelése és megosztása.
6. sz. kiemelt célkitűzés: a
környezet- és éghajlat-politikai beruházások és a megfelelő árképzés biztosítása
72.         A fentiekben részletezett
célkitűzések eléréséhez szükséges erőfeszítések megfelelő köz-
és magánfinanszírozású beruházásokat igényelnek. Ugyanakkor, miközben sok
ország küzd nehézségekkel a gazdasági és pénzügyi válság miatt, a gazdasági reformok
és az államadósság-csökkentés kényszere új lehetőségeket is teremt arra,
hogy gyors léptekkel haladjunk az erőforrás-hatékony, karbonszegény
gazdaság felé.
73.         Jelenleg nehéz beruházásokat
vonzani bizonyos területekre, mivel a piaci árjelzések hiányoznak, vagy
torzulnak azáltal, hogy a környezeti költségek nincsenek kellően
figyelembe véve, vagy hogy köztámogatásban részesülnek a környezetre nézve
káros tevékenységek.
74.         Az Európai Uniónak és a
tagállamoknak megfelelő körülményeket kell kialakítaniuk a piaci
externáliák megfelelő kezelése és a magánszektor megfelelő
árjelzésekkel való ellátása érdekében, figyelemmel a lehetséges
kedvezőtlen társadalmi hatásokra is. Ehhez következetesebben kell
alkalmazni a „szennyező fizet” elvét, vagyis fokozatosan meg kell
szüntetni a környezetileg káros támogatásokat, és egyre inkább a szennyezésnek,
nem pedig a munkának kell az adózás alapjául szolgálnia. Ahogy merülnek ki a
természeti erőforrások, úgy nő a tulajdonlásukkal vagy kizárólagos
használatukkal járó gazdasági hozam és haszon. A túlzott hozam megakadályozása
és az externáliák figyelembevétele érdekében történő közbeavatkozás
hatékonyabbá teheti ezen erőforrások használatát, hozzájárulhat a
piactorzulások elkerüléséhez, és gyarapíthatja a közbevételeket. A környezet-
és éghajlat-politika kiemelt célkitűzései az európai szemeszter keretében
is előmozdításra kerülnek olyankor, amikor azok relevánsak azon tagállam
fenntartható növekedési kilátásai szempontjából, amelyik az ajánlások
címzettje. Más, piaci alapú eszközöket is – például az
ökoszisztéma-szolgáltatások utáni díjfizetést – szélesebb körben kellene
alkalmazni uniós és nemzeti szinten a magánszektor érdekeltté tétele és a
természeti tőkével való fenntartható gazdálkodás érdekében. 
75.         A magánszektort arra is
ösztönözni kell – különös tekintettel a kkv-kra –, hogy az Európai Unió új
pénzügyi kerete adta lehetőségekkel élve fokozza részvételét a környezeti
és éghajlat-politikai célkitűzések elérésére irányuló
erőfeszítésekben, különösen az ökoinnovációs cselekvéseket és az új
technológiák bevezetését illetően. Ezenkívül az ökoinnovációs
köz-magánkezdeményezéseket olyan európai innovációs partnerségekkel kell
előmozdítani, mint amilyen például a vízzel kapcsolatos európai innovációs
partnerség[66].
A magánszektornak a környezeti – különösen a biológiai sokféleséggel és az
éghajlatváltozással kapcsolatos – beruházások finanszírozásához való
hozzáférését várhatóan megkönnyíti az innovációs finanszírozási eszközök új
kerete. Az európai vállalkozásokat még inkább arra kell ösztönözni, hogy
pénzügyi beszámolójuk részeként a meglévő uniós szabályozásban
előírtakon túlmenően is közöljenek környezeti információkat[67]. 
76.         A 2014–2020-as időszakra
szóló uniós többéves pénzügyi keretre vonatkozó javaslataiban a Bizottság a környezet-
és éghajlat-politikai célkitűzéseket fokozottabban érvényre juttatta
valamennyi uniós finanszírozási eszközben, ezáltal a tagállamoknak
lehetőségeket teremtve a kapcsolódó célkitűzések elérésére.
Javaslatot tett továbbá arra, hogy legalább 20%-ra emelkedjen az
éghajlatváltozással kapcsolatos kiadások részaránya az összköltségvetésen
belül. A mezőgazdaság kulcsfontosságú politikai területét illetően a
Bizottság azt javasolta, hogy a termelőket fokozottabban – a kölcsönös
megfeleltetés környezeti feltételein túlmenően is – ösztönözzék a
környezetre kedvezően ható közjavak és ‑szolgáltatások nyújtására. E
javaslatok elfogadása esetén az uniós politikákat végrehajtásuk koherens
finanszírozása fogja kiegészíteni, és további pénzösszegeket lehet környezeti
és éghajlat-változási célokra fordítani, aminek köszönhetően kézzelfogható
és koherens eredmények érhetők el helyi és regionális szinten.
77.         A környezeti és
éghajlat-változási megfontolások említett általános érvényre juttatásán
túlmenően a LIFE program „integrált projekteket” fog tartalmazni, így a
finanszírozások kombinálhatók lesznek, jobban igazodhatnak a politikai
prioritásokhoz, s ezáltal céltudatosabban és költséghatékonyabban állíthatók a
környezeti és éghajlat-változási intézkedések szolgálatába. 
78.         További beruházási forrást
jelent a 2012-es Növekedési és Munkahely-teremtési Paktum részeként az Európai
Beruházási Banknak (EBB) juttatott többlettőke[68]. 
79.         A 2007–2013-as programozási
időszak tapasztalata azt mutatja, hogy noha jelentős pénzforrások
állnak rendelkezésre környezeti célokra, a kezdeti években igen változó
mértékben vették őket igénybe nemzeti és regionális szinten, potenciálisan
veszélyeztetve az elfogadott célkitűzések és célértékek teljesítését.
Annak érdekében, hogy ez ne ismétlődhessen meg, a környezeti és
éghajlat-politikai célkitűzéseket a tagállamoknak be kell építeniük
gazdasági, társadalmi és területi kohéziós célú finanszírozási stratégiáikba és
programjaikba, kiemelten kell kezelniük a környezet- és éghajlat-politikai finanszírozás
igénybevételét, és meg kell erősíteniük a végrehajtó szervek azon
képességét, hogy költséghatékony és fenntartható beruházásokat eszközöljenek,
ezáltal biztosítva e területek beruházásainak megfelelő és szükséges
pénzügyi támogatását.
80.         Ezenkívül nehéznek bizonyult a
biológiai sokféleséggel és az éghajlatváltozással kapcsolatos kiadások nyomon
követése. Az e célkitűzések felé tett előrehaladás értékelésére az
OECD módszertanán (az úgynevezett „riói mutatókon”) alapuló nyomonkövetési és
jelentéstételi rendszert kell létrehozni. Ez fontos az éghajlatváltozásra és a
biológiai sokféleségre vonatkozó többoldalú megállapodások kapcsán az Európai
Unió által összességében tett erőfeszítések szempontjából. Ezzel
összefüggésben az Európai Unió részt fog venni abban a kormányközi folyamatban,
amely a Rio+20 konferencián indult, és amelynek célja a finanszírozási igények
felmérése és a fenntartható fejlődés finanszírozásának eredményes
stratégiájára vonatkozó javaslatok előterjesztése.
81.         Továbbra is igyekezni kell
olyan mutatókat kidolgozni a gazdasági fejlődés figyelemmel kísérése
céljára, amelyek kiegészítik a GDP-t vagy azon túlmutatnak. Az átlátható,
fenntartható beruházás a környezeti javak értékének helyes felbecsülését
feltételezi. Ahhoz, hogy tájékozottságon alapuló politikai és beruházási
döntések szülessenek, további erőfeszítéseket kell tenni ökoszisztémáink
értékének és kimerülésük költségének felmérésére, s ennek megfelelő
ösztönzőket kell alkalmazni. Erőteljesebben kell dolgozni egy – a
természeti tőkére és az ökoszisztéma-szolgáltatások fizikai és monetáris
elszámolására is kiterjedő – környezeti számviteli rendszer kidolgozásán.
Ez egybevág a Rio+20 csúcstalálkozó azon következtetésével, hogy nagyobb
mérvű előrehaladásra van szükség a jólétnek és a fenntarthatóságnak a
bruttó hazai terméken túlmutató mérése tekintetében. 
82.         A környezet- és
éghajlat-politikai beruházások és a megfelelő árképzés biztosítása
érdekében a program biztosítani fogja, hogy 2020-ra:
a)      a környezet- és éghajlat-politikai
célkitűzések költséghatékonyan kerüljenek megvalósításra, és
megfelelő finanszírozás álljon a hátterükben;
b)      megnőjön a környezeti és
éghajlat-változási kiadások magánszektorbeli finanszírozása.
Ennek feltétele különösen, hogy:
a)      fokozatosan megszűnjenek a
környezetileg káros támogatások, egyre inkább olyan piaci alapú eszközök
kerüljenek alkalmazásra, mint az adók, az árképzés és a díjkötelezettség, és
bővüljön a környezetbarát termékek és szolgáltatások piaca, kellő
tekintettel a lehetséges kedvezőtlen társadalmi hatásokra;
b)      könnyebbé váljon a hozzáférés az
innovatív pénzügyi eszközökhöz és az ökoinnováció finanszírozásához;
c)      a gazdasági, társadalmi és földrajzi
kohéziót előmozdító szakpolitikákban kellően megnyilvánuljanak a
környezeti és éghajlat-változási prioritások;
d)      külön erőfeszítések történjenek a
környezetpolitikai cselekvés uniós finanszírozásának maradéktalan és hatékony
felhasználása érdekében, többek között a 2014–2020-as uniós többéves pénzügyi
keretből való gyors lehívás jelentős előmozdításával, valamint a
költségvetés legalább 20%-ának az éghajlatváltozás enyhítésére és a hozzá való
alkalmazkodásra fordításával, ami az éghajlat-politikai cselekvések általános
érvényesítésével, egyértelmű mérföldkövek és célértékek kijelölésével,
nyomon követéssel és jelentéstétellel oldható meg;
e)      2014-ig kialakításra és alkalmazásra
kerüljön a környezettel – és különösen az éghajlatváltozással és a biológiai
sokféleséggel – kapcsolatos uniós költségvetési kiadások bejelentésére és
nyomon követésére szolgáló rendszer;
f)       a környezeti és éghajlat-változási
megfontolások az európai szemeszter folyamatában is érvényre jussanak olyankor,
amikor relevánsak egy adott tagállam fenntartható növekedési kilátásai
szempontjából, és alkalmasak arra, hogy országspecifikus ajánlások részét
képezzék;
g)      fejlődésünk fenntarthatóságának
nyomon követésére alternatív – a GDP-t kiegészítő és túlhaladó – mutatók
kerüljenek kidolgozásra és alkalmazásra, és további munkára kerüljön sor a
gazdasági mutatóknak a környezeti és társadalmi mutatókkal – a természeti
tőkére vonatkozó számviteli eljárásokkal is – történő integrálására.
7. sz. kiemelt célkitűzés: a
környezeti megfontolások fokozottabb érvényre juttatása és a politikai
koherencia növelése
83.         Noha a környezetvédelmi
megfontolásoknak a többi uniós politikában és tevékenységben való érvényre
juttatása 1997 óta a Szerződésben előírt követelmény, Európa
környezetének általános állapota arra utal, hogy az eddigi eredmények, bár
egyes területeken elismerésre méltók, mégsem voltak elegendők a negatív
trendek megfordításához. E program számos kiemelt célkitűzésének
megvalósításához a környezeti és éghajlat-változási megfontolásoknak még jobban
érvényre kell jutniuk a többi szakpolitikában, és egyszerre többféle haszonnal
járó, egységesebb és összefüggőbb politikai közelítésmódokra lesz szükség.
Ez hozzá fog járulni ahhoz, hogy a nehéz kompromisszumok már az elején
kezelhetők legyenek, ne pedig csak a végrehajtási szakaszban, és hogy az
elkerülhetetlen hatásokat eredményesebben lehessen mérsékelni. A stratégiai
környezeti vizsgálatra vonatkozó irányelv[69]
és a környezeti hatásvizsgálatra vonatkozó irányelv[70], ha helyesen alkalmazzák
őket, hatékony eszközök annak biztosítására, hogy a tervekben,
programokban és projektekben érvényre jussanak a környezetvédelmi
követelmények. A helyi és regionális hatóságoknak – tekintve, hogy általában
ők döntenek a szárazföldi és tengeri területek használatáról – különösen
fontos szerepet kell vállalniuk a környezeti hatások vizsgálatában, valamint a
természeti tőke védelmében és megőrzésében, tudván, hogy ez az
éghajlatváltozás hatásaival és a természeti katasztrófákkal szembeni ellenálló
képesség növelését is szolgálja.
84.         Az energiahálózatok és a
közlekedési hálózatok tervezett bővítése – beleértve a tengeri
infrastruktúrákét is – csak a természetvédelemmel és az éghajlatváltozáshoz
való alkalmazkodással kapcsolatos igényekkel és kötelezettségekkel összhangban
történhet. A környezetbarát infrastruktúráknak a kapcsolódó tervekbe és
programokba való beépítése hozzájárulhat az élőhelyek széttagolódásának
megelőzéséhez és az ökológiai folytonosság megőrzéséhez és
helyreállításához, az ökoszisztémák ellenálló képességének növeléséhez, és
ezáltal ahhoz, hogy az ökoszisztéma-szolgáltatások – beleértve a szénmegkötést
és az éghajlatváltozáshoz való alkalmazkodást is – továbbra is rendelkezésre
álljanak. 
85.         E programnak több kiemelt
célkitűzése a környezeti megfontolások általános érvényre juttatását
szolgálja. A Bizottság azonban a KAP, a közös halászati politika, a
transzeurópai hálózatok és a kohéziós politika reformjára vonatkozó
javaslataiba további intézkedéseket foglalt a környezeti megfontolások érvényre
juttatása és a fenntarthatóság érdekében. E program sikerének feltétele, hogy a
szóban forgó szakpolitikák is hozzájáruljanak a környezettel kapcsolatos
célértékek és célkitűzések eléréséhez. Ugyanígy az elsősorban
környezetjavító célú erőfeszítéseket lehetőség szerint úgy kell
megtervezni, hogy járulékosan más szakpolitikákra nézve is előnyökkel járjanak.
Az ökoszisztémák helyreállítását szolgáló erőfeszítések fő célja
lehet például az élőhelyek és a fajok védelme és a szénmegkötés, míg
járulékosan hasznosak lehetnek olyan ökoszisztéma-szolgáltatásokra nézve,
amelyek sok gazdasági ágazat számára létfontosságúak – ilyen például a beporzás
és a víztisztítás a mezőgazdaság számára –, s ezenkívül zöld munkahelyeket
is teremthetnek.
86.         A környezeti megfontolások
fokozottabb érvényre juttatása és a politikai koherencia növelése érdekében a
program biztosítani fogja, hogy 2020-ra:
a)      az ágazati politikákat a környezettel és
az éghajlattal kapcsolatos vonatkozó célértékek és célkitűzések elérésre
törekedve dolgozzák ki és hajtsák végre uniós és tagállami szinten.
Ennek feltétele különösen, hogy:
a)      az uniós és tagállami szintű
politikai kezdeményezések – beleértve a meglévő politikák
felülvizsgálatait és reformjait, valamint az új kezdeményezéseket is –
környezeti és éghajlat-változási feltételeket és ösztönzőket is
tartalmazzanak;
b)      koherenciájuk és eredményességük
biztosítása érdekében az uniós és a tagállami szintű politikai
kezdeményezések minden esetben előzetes környezeti, társadalmi és
gazdasági hatásvizsgálat tárgyai legyenek.
SZEMBENÉZÉS A HELYI, REGIONÁLIS ÉS GLOBÁLIS KIHÍVÁSOKKAL
8. sz. kiemelt célkitűzés: az
Európai Unió városainak fenntarthatóbbá tétele
87.         Az Európai Unióban nagy a
népsűrűség, és 2020-ra várhatóan az uniós lakosság 80%-a városi és
városkörnyéki területeken fog élni. Vagyis az életminőséget közvetlenül
fogja befolyásolni a városi környezet állapota. A városok környezeti hatása
ráadásul messze túllép fizikai határaikon, hiszen élelmiszer-, energia-,
terület- és erőforrás-szükségleteik kielégítése, valamint
hulladékkezelésük nagyban függ a városkörnyéki és vidéki térségektől.
88.         A városok nagy része
ugyanazoktól a környezeti problémáktól szenved: rossz levegőminőség,
nagyfokú zajszennyezés, üvegházhatású gázkibocsátás, vízhiány, árvizek és
viharok, szennyezett helyszínek, rozsdaövezetek és hulladék. Ugyanakkor az
Európai Unió városai diktálják a városi fenntarthatóság normáit, és gyakran
járnak élen a környezeti kihívások innovatív megoldásában[71]. A környezeti fenntarthatóság
egyre több európai város városfejlesztési stratégiájának központi eleme. 
89.         Az uniós polgárok – akár
városon, akár vidéken laknak – számos olyan uniós szakpolitikának és
kezdeményezésnek látják előnyét, amely a városi területek fenntartható
fejlődését szolgálja. Ehhez azonban a közigazgatási szintek közötti és a
közigazgatási határokon átívelő, tényleges és hatékony koordinációra van
szükség, és arra, hogy a regionális és helyi hatóságokat következetesen
bevonják a városi környezet minőségét érintő politikák tervezésébe,
megfogalmazásába és fejlesztésébe. A nemzeti és regionális szintű
koordinációs mechanizmusoknak a következő finanszírozási időszak
Közös Stratégiai Keretében javasolt továbbfejlesztése, valamint a
városfejlesztési platform létrehozása[72]
ezt a célt fogja szolgálni, továbbá növelni fogja az érdekcsoportok és a
nyilvánosság részvételét az őket érintő döntésekben. A helyi és
regionális hatóságoknak előnye fog származni a környezeti adatgyűjtés
és ‑kezelés ésszerűsítésére, valamint az információ és a legjobb
gyakorlatok cseréjének megkönnyítésére szolgáló eszközök
továbbfejlesztéséből, valamint a környezetjog uniós, nemzeti és helyi
szintű végrehajtásának javítását szolgáló erőfeszítésekből is[73]. Ez összhangban van a Rio+20
csúcstalálkozón annak előmozdítására tett kötelezettségvállalással, hogy a
fenntartható városok és városi lakóövezetek tervezése, építése és irányítása
integrált megközelítést kövessen. A városi tér tervezésének integrált – vagyis
a gazdasági és társadalmi kihívásokon kívül a hosszú távú környezeti
megfontolásokat is messzemenően figyelembe velő – megközelítései
elengedhetetlenek ahhoz, hogy a városi közösségek fenntartható, hatékony és
egészséges lakó- és munkakörnyezetet alkossanak.
90.         Az Európai Uniónak továbbra is
támogatnia és adott esetben bővítenie kellene azokat a meglévő
kezdeményezéseket, amelyek támogatják a városok innovációját, legjobb
gyakorlatait, hálózatba szerveződését és eszmecseréjét, és amelyek arra
ösztönzik őket, hogy kamatoztassák a fenntartható városfejlesztésben
betöltött élszerepüket[74].
Az Európai Unió intézményeinek és a tagállamoknak meg kellene könnyíteniük és ösztönözniük
kellene, hogy a kohéziós politika keretében és az egyéb forrásokból
szerezhető uniós finanszírozást igénybe vegyék azon erőfeszítések
támogatására, amelyeket a városok a fenntartható városfejlesztés, a
tudatosságnövelés és a helyi szereplők részvételre ösztönzése érdekében
tesznek[75].
A városokra irányadó fenntarthatósági kritériumok kidolgozása és elfogadása
közös viszonyítási alapot teremtene az ilyen kezdeményezések céljára, és
előmozdítaná a fenntartható városfejlesztés koherens, integrált megközelítését.
91.         Az Európai Unió városainak
fenntarthatóbbá tétele érdekében a program biztosítani fogja, hogy 2020-ra:
a)      az Európai Unió városainak többsége a
fenntartható várostervezés és ‑rendezés érdekében célirányos politikát
hajtson végre;
Ennek feltétele különösen, hogy:
a)      a városok környezeti teljesítményének
értékelése céljából, a gazdasági és társadalmi hatások figyelembevételével
kritériumrendszer kerüljön meghatározásra és elfogadásra;
b)      a városok tájékoztatást kapjanak a városi
fenntarthatóság javítását szolgáló intézkedések finanszírozásáról, és ilyen
finanszírozáshoz juthassanak. 
9. sz. kiemelt célkitűzés: a
regionális és globális környezeti és éghajlat-változási kihívások uniós
kezelésének hatékonyabbá tétele
92.         A környezeti fenntarthatóság
kulcsfontosságú a szegénység visszaszorítása, valamint az életminőség és a
gazdasági növekedés biztosítása szempontjából[76].
A Rio+20 konferencián a világ vezetői megerősítették a fenntartható
fejlődés iránti elkötelezettségüket, és elismerték, hogy az inkluzív zöld
gazdaság a fenntartható fejlődés megvalósításának fontos eszköze, és hogy
az egészséges környezetnek döntő szerepe van az élelmiszer-biztonság
garantálásában és a szegénység visszaszorításában. Tekintettel a népesség
növekedésére és a világ urbanizálódására, e kihívások kezeléséhez cselekedni
kell a vizek, az óceánok, a földterületek és az ökoszisztémák fenntarthatósága,
az erőforrás-hatékonyság (és különösen a hulladékgazdálkodás), az
energetikai fenntarthatóság és az éghajlatváltozás ügyében, amihez
hozzátartozik a fosszilis üzemanyagok támogatásának fokozatos felszámolása is.
A kihívások kezeléséhez testre szabott helyi, nemzeti és uniós szintű
megközelítésekre és a fejlődés fenntarthatóságát globálisan biztosító
megoldás kidolgozása érdekében tett nemzetközi erőfeszítésekben való
elkötelezett részvételre van szükség.
93.         A Rio+20 csúcstalálkozó
eredményeit be kell építeni az Unió és tagállamai belső és külső
politikai prioritásaiba. Az Uniónak továbbá támogatnia kellene egy, a
„Fenntartható fejlődés” szakbizottság szerepét fokozatosan átvevő
magas szintű politikai fórum létrehozását a Rio+20 konferencián született
eredmények valóra váltásának nyomon követésére. 
94.         E programnak számos kiemelt
célkitűzését csak egy globális megközelítés részeként, a
partnerországokkal együttműködésben lehet maradéktalanul végrehajtani.
Ezért az Uniónak és a tagállamoknak erélyesen, céltudatosan, egységesen és
koherensen kell részt venniük a releváns nemzetközi, regionális és kétoldalú
folyamatokban. Továbbra is a globális környezetpolitikának egy olyan,
szabályokon alapuló szilárd keretbe foglalásán kell munkálkodniuk, amely egy,
az Unió stratégiai partnereivel[77],
a tagjelölt és szomszédos országokkal, valamint a fejlődő országokkal
kétoldalú és regionális politikai párbeszédre és együttműködésre módot adó
hatékonyabb, stratégiaibb megközelítéssel egészül ki, és megfelelő
finanszírozásban részesül.
95.         E program időtartama
alatt kulcsfontosságú nemzetközi politikai fejlemények várhatók az
éghajlatváltozás, a biológiai sokféleség és a vegyi anyagok tárgyában. A
globális felmelegedés csak akkor tartható 2 °C alatt, ha az üvegházhatású
gázkibocsátás 2050-ig az 1990‑es szinthez képest legalább 50%-kal
csökken. Az UNFCCC részes feleinek vállalásai azonban a 2020-ig szükséges
kibocsátáscsökkentésnek csak a felére elegendők[78]. Határozottabb globális
fellépés híján aligha szorítható vissza az éghajlatváltozás. A múltbeli
üvegházhatású gázkibocsátások miatt az országok még a legderűlátóbb
forgatókönyv szerint sem kerülhetik el, hogy szembesüljenek az éghajlatváltozás
hatásaival, és stratégiákat dolgozzanak ki az éghajlatváltozáshoz való
alkalmazkodásra. A fokozott fellépést célzó durbani platform keretében 2015-ig
átfogó, robusztus és minden félre alkalmazandó megállapodásnak kell születnie,
és azt 2020-tól végre kell hajtani. Az Európai Unió ezután is tevékeny és
elkötelezett résztvevője lesz e folyamatnak – beleértve a fejlett és a
fejlődő országok kibocsátás-csökkentési vállalásai közötti szakadék
áthidalásáról folytatott tárgyalásokat is – és azon cselekvéseknek, amelyekre
azért van szükség, hogy a kibocsátások továbbra is a 2 °C-os
célkitűzés teljesítésével összeegyeztethető módon alakuljanak. A
Rio+20 csúcstalálkozó nyomán teendő intézkedések is hozzá fognak járulni
az üvegházhatású gázkibocsátás csökkentéséhez, és ezáltal az éghajlatváltozás
elleni küzdelemhez. Ezzel párhuzamosan az Európai Uniónak folytatnia és
fokoznia kellene a stratégiai partnerekkel kötött éghajlat-változási
partnerségeket, és további lépéseket kellene tennie, hogy
fejlesztéspolitikájában érvényre jussanak a környezeti és éghajlat-változási
megfontolások.
96.         A Biológiai Sokféleség
Egyezményben foglalt biodiverzitási célértékeket[79] 2020-ig el kell érni ahhoz,
hogy a biológiai sokféleség világméretű hanyatlása feltartóztatható és
esetlegesen visszafordítható legyen. Az Európai Unió az
erőfeszítésekből méltó részt vállal, többek között azáltal is, hogy
2015-ig megkétszerezi a fejlődő országoknak szánt, a biológiai
sokféleséggel kapcsolatos finanszírozást, és ezt a szintet 2020-ig fenntartja[80]. A vegyi anyagokban rejlő
kockázatok kezelését illetően már van 2020-ra szóló globális
célkitűzés. Az Európai Unió továbbra is tevékeny és konstruktív szerepet
fog vállalni abban, hogy ezek a folyamatok elérhessék célkitűzéseiket.
97.         Az Európai Unió mérlege
kedvező a multilaterális környezetvédelmi megállapodásokban való
részvételt illetően, ám egyes tagállamok kulcsfontosságú megállapodásokat
nem erősítettek még meg. Ez aláássa az Európai Unió hitelét a kapcsolódó
tárgyalásokon. A tagállamoknak és az Európai Uniónak gondoskodniuk kell arról,
hogy kellő időben megerősítsék az általuk aláírt multilaterális
környezetvédelmi megállapodásokat.
98.         Az Európai Uniónak latba
kellene vetnie a világ egyik legnagyobb piacaként elfoglalt helyzetét olyan
politikák és megközelítések előmozdítása érdekében, amelyek csökkentik a
világ természeti erőforráskészletének terhelését. Erre alkalmas eszköz a
fogyasztási és termelési minták megváltoztatása és annak biztosítása, hogy a
kereskedelmi és belső piaci politikák támogassák a környezeti és
éghajlat-változási célok elérését, és a többi országot is a környezettel
kapcsolatos szabályozási keretük és szabványaik korszerűsítésére és
betartatására ösztönözzék. Az Európai Unió a továbbiakban is a fenntartható
fejlődés előmozdítására fog törekedni megfelelő rendelkezéseknek
az általa kötendő nemzetközi kereskedelmi megállapodásokba való
belefoglalása és végrehajtása révén, továbbá mérlegelni fog más politikai
megoldásokat is az uniós fogyasztás nem uniós országokban megnyilvánuló
környezeti hatásainak csökkentésére. Ilyen politikai megoldást jelentenek
például az erdészeti jogszabályok végrehajtására, az erdészeti irányításra és
az erdészeti termékek kereskedelmére vonatkozó kétoldalú partnerségek, amelyek
keretet hoznak létre annak biztosításához, hogy a partnerországokból kizárólag
jogszerűen kitermelt fa kerülhessen az uniós piacra.
99.         Az Európai Uniónak továbbra is
elő kellene mozdítania a környezeti szempontból felelősségteljes
üzleti gyakorlatokat. A felelős üzleti tevékenységre vonatkozó uniós
kezdeményezésnek[81]
köszönhetően azok a tőzsdén jegyzett társaságok és tőzsdén nem
jegyzett nagyvállalatok, amelyek nyersanyag-kitermeléssel és elsődleges
erdők fakitermelésével foglalkoznak, kötelesek beszámolni a kormányok
részére teljesített kifizetéseikről: ezáltal átláthatóbbá és
elszámoltathatóbbá válik a természeti erőforrások kiaknázása. Az Európai
Uniónak – mivel élen jár a környezetbarát áruk és szolgáltatások nyújtásában –
elő kellene mozdítania a globális környezetvédelmi szabványok
létrehozását, a környezetbarát áruk és szolgáltatások szabad kereskedelmét, a
környezet- és éghajlatbarát technológiák további elterjedését, a beruházások és
a szellemi tulajdon védelmét és a legjobb gyakorlatok nemzetközi cseréjét.
100.       A regionális és globális
környezeti és éghajlat-változási kihívások uniós kezelésének hatékonyabbá
tétele érdekében a program biztosítani fogja, hogy 2020-ra:
a)      a Rio+20 csúcstalálkozó eredményei
maradéktalanul érvényre jussanak az uniós külső politikákban, és az
Európai Unió ténylegesen hozzájáruljon a közösen vállalt kötelezettségek –
köztük a riói egyezményekben foglaltak – teljesítése érdekében tett globális
erőfeszítésekhez;
b)      az Európai Unió ténylegesen támogassa a
környezeti és éghajlat-változási kihívások kezelése és a fejlődés
fenntarthatóságának biztosítása érdekében tett nemzeti, regionális és
nemzetközi erőfeszítéseket;
c)      csökkentésre kerüljön az Európai Unió
fogyasztásának az unió határain túllépő környezeti hatása.
Ennek feltétele különösen, hogy:
a)      lépések történjenek olyan fenntartható
fejlődési célok elfogadására, amelyek: a) az inkluzív zöld gazdaság és a
fenntartható fejlődés tágabb célkitűzései szempontjából
kulcsfontosságú területekre – energia, víz, élelmezésbiztonság, óceánok,
fenntartható fogyasztás és termelés – és horizontális kérdésekre –
méltányosság, társadalmi befogadás, emberhez méltó foglalkoztatás, jogállamiság
és jó kormányzás – vonatkoznak; b) univerzálisan, a fenntartható fejlődés
mindhárom területén alkalmazhatók; c) célértékek és mutatók segítségével
kerülnek értékelésre, és azokkal el vannak látva, és d) a 2015 utáni
időszakra szóló fejlesztési kerettel koherens és szerves egészet alkotnak,
továbbá támogatják az éghajlat-változási cselekvéseket.
b)      az ENSZ Környezetvédelmi Programjának
megerősítése révén lépések történjenek egy, a fenntartható fejlődést
szolgáló hatékonyabb ENSZ-struktúra kialakítására – összhangban a Rio+20
csúcstalálkozó eredményeivel, és továbbra is kiállva amellett, hogy az ENSZ
Környezetvédelmi Programját egy ENSZ-ügynökség rangjára emeljék –, továbbá
támogatásban részesüljenek a multilaterális környezetvédelmi megállapodások
közötti szinergiák fokozására irányuló erőfeszítések;
c)      erőteljesebb hatást fejtsenek ki a
különböző finanszírozási források többek között az adók, a
hazaierőforrás-mozgósítás, a magánberuházás, valamint az új és innovatív
források bevonása révén, és lehetőségek teremtődjenek a fejlesztési
támogatásnak a többi finanszírozási forrás bevonása céljából való
hasznosítására a Rióban, valamint az Európai Unió saját szakpolitikáiban –
beleértve az éghajlatváltozás elleni küzdelem és a biológiai sokféleség
finanszírozásával kapcsolatos nemzetközi kötelezettségvállalásokat is –
foglalt, a fenntartható fejlődés finanszírozására irányuló stratégiák
részeként;
d)      a partnerországokkal való kapcsolattartás
stratégiaibbá váljon. Ennek érdekében az együttműködésnek a
következőkre kell összpontosulnia: 1) a stratégiai partnerek esetében a
legjobb gyakorlatoknak a belső környezetpolitikába és környezetpolitikai
szabályozásba való átültetésének előmozdítására és a multilaterális
környezetvédelmi tárgyalásokkal kapcsolatos konvergenciára; 2) az európai
szomszédságpolitika hatálya alá tartozó országok esetében a környezettel és az
éghajlatváltozással kapcsolatos uniós politika és szabályozás fő elemeihez
való fokozatos közelítésre, valamint a regionális környezeti és
éghajlat-változási kihívások kezelését szolgáló együttműködés
megerősítésére; 3) a fejlődő országok esetében a környezetvédelem,
az éghajlatváltozás elleni küzdelem és a természetikatasztrófa-elhárítás
érdekében ezen országok által tett erőfeszítések támogatása, valamint – a
szegénység csökkentéséhez és a fejlődés fenntarthatóságához való
hozzájárulásképpen – a környezettel kapcsolatos nemzetközi
kötelezettségvállalások teljesítése.
e)      az Európai Unió a multilaterális
környezetvédelmi folyamatokban – beleértve az UNFCCC-t, a Biológiai Sokféleség
Egyezményt és a vegyi anyagokkal kapcsolatos megállapodásokat – és más releváns
fórumokon – például a Nemzetközi Polgári Repülési Szervezetben és Nemzetközi
Tengerészeti Szervezetben – egységesebben, proaktívabban és hatékonyabban
lépjen fel annak érdekében, hogy uniós és globális szinten teljesüljenek a
2020-ig szóló kötelezettségvállalások, és megállapodás szülessék a 2020 utáni
nemzetközi lépésekről; 
f)       jóval 2020 előtt megerősítésre
kerüljenek a fő multilaterális környezetvédelmi megállapodások;
g)      az élelmiszeráruk és egyéb árucikkek
uniós fogyasztásával globálisan járó környezeti hatások és a velük kapcsolatos
esetleges válaszlépések értékelése.
AZ ELŐREHALADÁS NYOMON KÖVETÉSE
101.       A Bizottság az Európa 2020
stratégia rendszeres nyomonkövetési folyamatával összefüggésben gondoskodni fog
e program végrehajtásának nyomon követéséről. A program 2020 előtt
értékelés tárgya lesz, különösen az Európai Környezetvédelmi Ügynökségnek a
környezet állapotáról szóló értékelése alapján.
102.       A kiemelt célkitűzések
felé tett előrehaladás nyomon követéséhez használt mutatók magukban foglalják
azokat a mutatókat, amelyekkel az Európai Környezetvédelmi Ügynökség nyomon
követi a környezet állapotát, valamint azokat a mutatókat, amelyekkel a
meglévő környezeti és éghajlat-változási célértékek és előírások –
köztük az éghajlat-változási és energetikai célértékek, a biodiverzitási
célértékek és az energiahatékonysági mérföldkövek – végrehajtását követik
nyomon. Az erőforrás-hatékony Európa megvalósításának ütemterve keretében,
az érintettekkel együttműködésben további mutatók kerülnek kidolgozásra
annak mérésére, hogy milyen ütemben haladunk az erőforrás-hatékony európai
gazdaság és társadalom felé, és ez mennyiben járul hozzá a fellendüléshez és a
jóléthez. 
[1]               HL C […], […], […] o.
[2]               HL C […], […], […] o.
[3]               COM(2010) 2020 (HL C 88., 2011.3.19.) és EUCO 13/10.
[4]               COM(2010) 2020, HL C 88., 2011.3.19.
[5]               A 443/2009/EK rendelet, a 2009/28/EK irányelv, a
2009/29/EK irányelv, a 2009/30/EK irányelv, a 2009/31/EK irányelv, a
406/2009/EK határozat (HL L 140., 2009.5.6.) 
[6]               COM(2011) 112, HL C 140., 2011.5.11.
[7]               COM(2011) 244, HL C 264., 2011.9.8.
[8]               COM(2011) 571, HL C 37., 2012.2.10.
[9]               COM(2010) 546, HL C 121., 2011.4.19.
[10]             Az Európai Tanács 2007. március 8–9-i ülése
[11]             EUCO 7/10; a Tanács 7536/10 következtetései; COM(2011) 244
[12]             2000/60/EK irányelv, HL L 327., 2000.12.22.
[13]             2008/56/EK irányelv, HL L 164., 2008.6.25.
[14]             1600/2002/EK határozat, HL L 242., 2002.8.10.; 2008/50/EK
irányelv, HL L 152., 2008.6.11.
[15]             Az 1600/2002/EK határozat, HL L 242., 2002.8.10.; A
johannesburgi végrehajtási terv (a fenntartható fejlődéssel foglalkozó
világszintű csúcstalálkozó, 2002).
[16]             2008/98/EK irányelv, HL L 312., 2008.11.22.
[17]             Tanácsi következtetések, 2012. június 11., COM(2011) 571.
[18]             A/Res/66/288 sz. ENSZ közgyűlési határozat.
[19]             COM(2010) 543, HL C 121., 2011.4.19.
[20]             COM(2010) 543, HL C 121., 2011.4.19.
[21]             „The economic benefits of environmental policy” [„A
környezetpolitika gazdasági hozadéka”] (IES, Vrije Universiteit Amsterdam,
2009); COM(2012) 173; „Út a munkahelyteremtő fellendülés felé” (BIO
Intelligence Service 2011).
[22]             92/43/EGK irányelv, HL L 206. 1992.7.22.
[23]             SEC(2011)1067; Európa környezete – helyzetkép és kilátások
2010-ben: a világszintű megatrendek értékelése (EKŰ, 2010). 
[24]             A globális fenntarthatósággal foglalkozó, az ENSZ
főtitkára által létrehozott magas szintű munkacsoport jelentése:
„Ellenállóképes emberek, ellenállóképes bolygó: egy vonzó jövőkép”, 2012.
[25]             A „bolygó tűrőképességének” kilenc határértéke
került kijelölésre, amelyek túllépése olyan visszafordíthatatlan változásokhoz
vezethetnek, amelyek az emberre nézve végzetesek lehetnek, és amelyek többek
között a következőket érintik: éghajlatváltozás, a biológiai sokféleség
csökkenése, a világ édesvíz-felhasználása, az óceánok elsavasodása, a nitrogén
és a foszfor körforgása és a talajhasználat változása (Ecology and Society, 14.
évf., 2. sz., 2009). 
[26]             Környezetvédelmi kilátások 2050-ig (OECD 2012).
[27]             COM(2011) 244, HL C 264., 2011.9.8.
[28]             COM(2011) 571, HL C 37., 2012.2.10.
[29]             COM(2011) 112, HL C 140., 2011.5.11.
[30]             COM(2011) 885, HL C 102., 2012.4.5.
[31]             COM(2011) 144, HL C 140., 2011.5.11.
[32]             66/288. sz. ENSZ közgyűlési határozat.
[33]             2000/60/EK irányelv, HL L 327. 2000.12.22.
[34]             2008/56/EK irányelv, HL L 164. 2008.6.25.
[35]             2008/50/EK irányelv, HL L 152. 2008.6.11. és 2004/107/EK
irányelv, HL L 23., 2005.1.26.
[36]             2009/147/EK
irányelv, HL L 20. 2010.1.26. és 92/43/EGK irányelv, HL L 206., 1992.7.22.
[37]             Az Európai Környezetvédelmi Ügynökség 2010/12. sz.
technikai jelentése.
[38]             COM(2011) 244, HL C 264., 2011.9.8.
[39]             COM(2012) 673.
[40]             COM(2011) 625, HL C 37., 2012.2.10.
[41]             COM(2011) 144, HL C 140., 2011.5.11.
[42]             A Bizottság a COM(2006) 232 dokumentummal (HL C 332.,
2006.12.30.) javaslatot terjesztett elő a talajvédelem kereteinek
meghatározásáról, valamint a 2004/35/EK irányelv módosításáról szóló
irányelvre.
[43]             COM(2011) 571, HL C 37., 2012.2.10.
[44]             COM(2011) 112, HL C 140., 2011.5.11.
[45]             „Fostering Innovation for Green Growth” [„A zöld
növekedést szolgáló innováció ösztönzése”] (OECD 2011) és „The Eco-Innovation
Gap: An economic opportunity for business.” [„Az ökoinnovációs szakadék:
gazdasági lehetőség vállalkozásra”] (EIO 2012).
[46]             COM(2012) 173, a Hivatalos Lapban még nem jelent meg.
[47]             Az uniós ökoipari ágazat 2008-ban körülbelül 2,7 millió
embert foglalkoztatott, míg 2012-ben várhatóan 3,4 millió lesz az ágazatban
foglalkoztatottak száma (Ecorys, 2012).
[48]             COM(2011) 899, HL C 102., 2012.4.5.
[49]             The
impact of renewable energy policy on economic growth and employment in the EU
(Employ-RES 2009).
[50]                    A környezetbarát
tervezésre, az energiafogyasztás címkézésére, az ökocímkére, az EMAS-rendszerre
és a tisztességtelen kereskedelmi gyakorlatra vonatkozó szabályozás
felülvizsgálata 2015-ig esedékes.
[51]             COM(2011) 899, HL C 102., 2012.4.5.
[52]             Élelmiszer-hulladékból az Európai Unióban évente
körülbelül 89 millió tonna keletkezik, vagyis az egy lakosra jutó mennyiség 179
kg (BIO Intelligence Service 2010). A lakóépületek és az infrastruktúrák
együttvéve a fogyasztással összefüggő teljes környezetterhelésnek mintegy
15–30%-áért felelősek Európában, és évente körülbelül 2,5 tonna egy főre
jutó szén-dioxid-egyenérték kibocsátását eredményezik (SEC(2011) 1067).
[53]             A 106/2008/EK rendelet, HL L 39., 2008.2.13.; a
2009/33/EK irányelv, HL L 120. 2009.5.15. és a 2012/27/EU irányelv – az új
energiahatékonysági irányelv –, HL L 315., 2012.11.14.
[54]             A hulladékra vonatkozó uniós szabályozás teljes
végrehajtása például évente 72 milliárd EUR megtakarítást eredményezne, az
uniós hulladékgazdálkodási és -újrafeldolgozási ágazat üzleti forgalmát 42
milliárd EUR-val növelné, és 400 000 munkahely létrehozásával járna 2020-ig.

[55]             2008/98/EK irányelv, HL L 312. 2008.11.22.
[56]             COM(2012) 673.
[57]             Az Eurobarométer 365. sz. különjelentése (2011).
[58]             EKÜ, „Európa környezete – helyzetkép és kilátások
2010-ben” (SOER 2010). 
[59]             SOER 2010.
[60]             The costs of not implementing the environmental acquis [A
környezetvédelmi joganyag végre nem hajtásának költsége] (COWI 2011).
[61]             COM(2012) 95, HL C 171., 2012.6.16.
[62]             COM(2008) 773, HL C 76., 2010.3.25.
[63]             COM(2008) 46, HL C 118., 2008.5.15.
[64]             Az Európai Közösségen belüli térinformációs infrastruktúra
(INSPIRE) kialakításáról szóló 2007/2/EK irányelv, HL L 108., 2007.4.25.
[65]             Az európai Föld-megfigyelési programról (GMES) és annak
kezdeti működéséről (2011–2013) szóló 911/2010/EU rendelet, HL L
276., 2010.10.20.
[66]                    COM(2012) 216.
[67]          COM(2011) 681,
HL C 37., 2012.2.10.
[68]             EUCO 76/12.
[69]             2001/42/EK irányelv, HL L 197. 2001.7.21.
[70]             85/337/EGK irányelv, HL L 175. 1985.7.5.
[71]             Lásd például „A jövő városai” című jelentést
(Európai Bizottság, 2011) és az SWD(2012) 101 dokumentumot.
[72]             COM(2011) 615, HL C 37., 2012.2.10.
[73]             Ezekre példa az európai vízügyi információs rendszer
(WISE), az európai biodiverzitási információs rendszer (BISE) és az
éghajlatváltozáshoz való alkalmazkodás európai platformja (CLIMATE-ADAPT).
[74]             Ilyen kezdeményezés például az intelligens városokra és
közösségekre vonatkozó európai innovációs partnerség C(2012) 4701, az Európa
Zöld Fővárosa díj és a „Városi Európa” közös kutatási programozási
kezdeményezés.
[75]             A Bizottság javaslatot tett arra, hogy az Európai
Regionális Fejlesztési Alapból (ERFA) tagállamonként legalább 5%-ot az
integrált fenntartható városfejlesztés finanszírozása céljára különítsenek el.
[76]             Emberi fejlődési jelentés (az ENSZ fejlesztési
programja, 2011). 
[77]             Brazília, Kanada, Kína, India, Japán, Mexikó, Oroszország,
Dél-Afrika, Dél-Korea és az Egyesült Államok, valamint a G20 többi tagországa
(vagyis Argentína, Ausztrália, Indonézia, Szaúd-Arábia és Törökország).
[78]             „Bridging the emissions gap” [„A kibocsátási szakadék
áthidalása”], (UNEP, 2011).
[79]             A biológiai sokféleségre vonatkozó stratégiai terv
(2011–2020).
[80]             A Biológiai Sokféleség Egyezmény konferenciáján elfogadott
XI/4. sz. határozat.
[81]             Az átláthatósági irányelv felülvizsgálatára vonatkozó
COM(2011) 681 és a számviteli irányelv felülvizsgálatára vonatkozó COM(2011)
684 javaslat.